TREĆA SEDNICA DRUGOG REDOVNOG ZASEDANjA 5. novembar 2008. godine (Prvi dan rada) (Sednica je počela u 12.10 časova. Predsedava Slavica Đukić - Dejanović, predsednik Skupštine.)
Poštovane kolege, pre nego što pređemo na dnevni red ove sednice i pre nego što otvorimo ovu sednicu, dozvolite da obavestim da je Odbor za rad, boračka i socijalna pitanja organizovao za danas, u 13 časova, javno slušanje na temu ''Poboljšanje položaja izbeglica i interno raseljenih lica u Srbiji'', ovde, u Skupštini, pa vas pozivam da uzmete učešće u radu tog odbora. Takođe bih htela da vas podsetim da je u poslaničke grupe stigla informacija predsednika Odbora za inostrane poslove, prof. Mićunovića, o potrebi da formiramo grupe prijateljstva, tako da vas molim da se izjasnite o tome. Da pređemo na rad Treće sednice Drugog redovnog zasedanja Narodne skupštine Republike Srbije u 2008. godini, sazvane za danas, 5. novembra 2008. godine. Na osnovu službene evidencije o prisutnosti, u ovom momentu registrovana su 172 poslanika. Podsećam vas da je članom 86. stavom 5. Poslovnika Narodne skupštine predviđeno da kvorum za rad Narodne skupštine prilikom usvajanja zapisnika i utvrđivanja dnevnog reda postoji ako je na sednici prisutno najmanje 126 narodnih poslanika. Radi utvrđivanja broja narodnih poslanika prisutnih u sali, molim narodne poslanike da ubace svoje identifikacione kartice u poslaničke jedinice elektronskog sistema za glasanje. Primenom elektronskog sistema za glasanje, utvrđeno da je u sali prisutno 128 narodnih poslanika, odnosno da je prisutno najmanje 126 narodnih poslanika i da postoje uslovi za rad Narodne skupštine, u smislu člana 86. stava 5. Poslovnika Narodne skupštine. Obaveštavam vas da sam, shodno članu 88. stav 1. Poslovnika Narodne skupštine, pozvala da sednici prisustvuju gospodin Slobodan Homen, državni sekretar u Ministarstvu pravde, i gospodin Jovan Ćosić, načelnik u Ministarstvu pravde. Saglasno članu 84. stav 2. Poslovnika Narodne skupštine, obaveštavam vas da sam ovu sednicu sazvala za sredu, 5. novembar 2008. godine, dakle, u roku kraćem od roka utvrđenog u članu 84. stav 1. Poslovnika Narodne skupštine, zbog potrebe da Narodna skupština što pre razmotri predloge akata iz predloženog dnevnog reda. Dostavljen vam je zapisnik Prve sednice Drugog redovnog zasedanja Narodne skupštine Republike Srbije u 2008. godini, održane 7, 8, 9, 10, 14, 15, 16, 17, 18, 20, 21, 22. i 23. oktobra 2008. godine. Pošto današnjoj sednici prisustvuje više od 126 narodnih poslanika, konstatujem da postoji kvorum za usvajanje zapisnika. Obaveštavam vas da je proverom u službi za poslove Administrativnog odbora utvrđeno da tom odboru niko od narodnih poslanika nije dostavio u pisanom obliku primedbe na zapisnik. Prelazimo na odlučivanje o zapisniku. Stavljam na glasanje zapisnik Prve sednice Drugog redovnog zasedanja Narodne skupštine Republike Srbije u 2008. godini, održane 7, 8, 9, 10, 14, 15, 16, 17, 18, 20, 21, 22. i 23. oktobra 2008. godine. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za – 128, protiv, uzdržanih i onih koji nisu glasali nije bilo, od prisutnih 128 narodnih poslanika. Konstatujem da je Narodna skupština usvojila Zapisnik Prve sednice Drugog redovnog zasedanja Narodne skupštine Republike Srbije u 2008. godini, održane 7, 8, 9, 10, 14, 15, 16, 17, 18, 20, 21, 22. i 23. oktobra 2008. godine. U sazivu ove sednice, koji vam je dostavljen, sadržan je predlog dnevnog reda sednice. Pre utvrđivanja dnevnog reda sednice, saglasno članu 90. stav 5. i članu 92. Poslovnika Narodne skupštine, potrebno je da Narodna skupština odluči o predlozima za stavljanje na dnevni red akata po hitnom postupku, o predlogu za spajanje rasprave i predlogu za promenu redosleda razmatranja tačaka dnevnog reda. Vlada je predložila da se, po hitnom postupku, stavi na dnevni red Predlog zakona o uređenju sudova, koji je podnela Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za – 128, protiv i uzdržanih nije bilo, nije glasalo 14, od prisutna 142 narodna poslanika. Konstatujem da je Narodna skupština prihvatila ovaj predlog. Vlada je predložila da se, po hitnom postupku, stavi na dnevni red Predlog zakona o sudijama, koji je podnela Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za – 128, protiv i uzdržanih nije bilo, nije glasalo 14, od prisutna 142 narodna poslanika. Konstatujem da je Narodna skupština prihvatila ovaj predlog. Vlada je predložila da se, po hitnom postupku, stavi na dnevni red Predlog zakona o Visokom savetu sudstva, koji je podnela Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za – 128, protiv i uzdržanih nije bilo, nije glasalo 15, od prisutna 143 narodna poslanika. Konstatujem da je Narodna skupština prihvatila ovaj predlog. Vlada je predložila da se, po hitnom postupku, stavi na dnevni red Predlog zakona o javnom tužilaštvu, koji je podnela Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za – 128, protiv i uzdržanih nije bilo, nije glasalo 14, od prisutna 142 narodna poslanika. Konstatujem da je Narodna skupština prihvatila ovaj predlog. Vlada je predložila da se, po hitnom postupku, stavi na dnevni red Predlog zakona o Državnom veću tužilaca, koji je podnela Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za – 127, protiv i uzdržanih nije bilo, nije glasalo 17, od prisutna 144 narodna poslanika. Konstatujem da je Narodna skupština prihvatila ovaj predlog. Vlada je predložila da se po hitnom postupku stavi na dnevni red Predlog zakona o sedištima i područjima sudova i javnih tužilaštava, koji je podnela Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da pritisnu odgovarajući taster na poslaničkoj jedinici. Zaključujem glasanje i saopštavam: za – 128, protiv i uzdržanih nije bilo, nije glasalo 16, od prisutna 144 narodna poslanika. Konstatujem da je Narodna skupština prihvatila ovaj predlog. Vlada je predložila da se po hitnom postupku stavi na dnevni red Predlog zakona o izmenama i dopunama Zakona o prekršajima, koji je podnela Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za je glasalo 128, protiv niko, uzdržanih nema, nije glasalo 16, od prisutna 144 narodna poslanika. Konstatujem da je Narodna skupština prihvatila ovaj predlog. Vlada je predložila da se po hitnom postupku stavi na dnevni red Predlog zakona o izmenama i dopunama Zakona o osiguranju depozita, koji je podnela Narodnoj skupštini 24. oktobra 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za je glasalo 128, protiv niko, uzdržanih nema, nije glasalo 16, od prisutna 144 narodna poslanika. Konstatujem da je Narodna skupština prihvatila ovaj predlog. Vlada je predložila da se po hitnom postupku stavi na dnevni red Predlog zakona o izmenama i dopunama Zakona o Agenciji za osiguranje depozita, koji je podnela Narodnoj skupštini 24. oktobra 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za je glasalo 128, protiv niko, uzdržanih nema, nije glasalo 16, od prisutna 144 narodna poslanika. Konstatujem da je Narodna skupština prihvatila ovaj predlog. Vlada je predložila da se po hitnom postupku stavi na dnevni red Predlog zakona o izmenama i dopunama Zakona o stečaju i likvidaciji banaka i društava za osiguranje, koji je podnela Narodnoj skupštini 24. oktobra 2008. godine. Stavljam na glasanje ovaj predlog. Zaključujem glasanje i saopštavam: za je glasalo 128, protiv niko, uzdržanih nema, nije glasalo 17, od prisutnih 145 narodnih poslanika. Konstatujem da je Narodna skupština prihvatila ovaj predlog. Vlada je, pismom od 24. oktobra 2008. godine, predložila da se po hitnom postupku stavi na dnevni red Predlog zakona o izmeni Zakona o putnim ispravama, koji je podnela Narodnoj skupštini 28. jula 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za je glasalo 128, protiv niko, uzdržanih nema, nije glasalo 14, od prisutna 142 narodna poslanika. Konstatujem da je Narodna skupština prihvatila ovaj predlog. Vlada je predložila da se po hitnom postupku stavi na dnevni red Predlog odluke o izboru članova Zdravstvenog saveta Srbije, koji je podnela Narodnoj skupštini 24. oktobra 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za – niko, protiv – 128, uzdržanih nema, nije glasalo 14, od prisutna 142 narodna poslanika. Konstatujem da Narodna skupština nije prihvatila ovaj predlog. Grupa od 21 narodnog poslanika Poslaničke grupe Demokratska stranka Srbije – dr Vojislav Koštunica, predložila je da se po hitnom postupku stavi na dnevni red Predlog zakona o izmeni i dopuni Zakona o visokom obrazovanju, koji su podneli Narodnoj skupštini 30. oktobra 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za je glasalo 22, protiv – 128, uzdržanih nema, nije glasao jedan, od prisutnog 151 narodnog poslanika. Konstatujem da Narodna skupština nije prihvatila ovaj predlog. Vlada je predložila da se po hitnom postupku stavi na dnevni red Predlog zakona o potvrđivanju Programa finansijske saradnje između Republike Srbije i Vlade Španije, sa aneksom, koji je podnela Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za – niko, protiv – 127, uzdržanih nema, nije glasalo 18, od prisutnih 145 narodnih poslanika. Konstatujem da Narodna skupština nije prihvatila ovaj predlog. Grupa od 21 narodnog poslanika Poslaničke grupe Demokratska stranka Srbije – dr Vojislav Koštunica predložila je da se po hitnom postupku stavi na dnevni red Predlog o obrazovanju Komisije za praćenje svetske ekonomske krize i preduzimanje mera u cilju ublažavanja negativnih uticaja na ekonomiju i privredu Republike Srbije, koji su podneli Narodnoj skupštini 31. oktobra 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za je glasalo 24, protiv –129, uzdržanih nema, nije glasalo 13, od prisutnih 166 narodnih poslanika. Konstatujem da Narodna skupština nije prihvatila ovaj predlog. Vlada je predložila da se po hitnom postupku stavi na dnevni red Predlog zakona o tehničkim zahtevima za proizvode i ocenjivanje usaglašenosti, koji je podnela Narodnoj skupštini 3. novembra 2008. godine. Stavljam na glasanje ovaj predlog. Molim narodne poslanike da se, pritiskom na odgovarajući taster, izjasne. Zaključujem glasanje i saopštavam: za je glasao 1, protiv – 128, uzdržanih nema, nije glasao 21, od prisutnih 150 narodnih poslanika. Konstatujem da Narodna skupština nije prihvatila ovaj predlog. Narodni poslanik Vlatko Ratković, na osnovu člana 90. stav 3. i člana 140. stav 2. Poslovnika Narodne skupštine, predložio je da se obavi zajednički načelni pretres o Predlogu zakona o uređenju sudova, Predlogu zakona o sedištima i područjima sudova i javnih tužilaštava, Predlogu zakona o izmenama i dopunama Zakona o prekršajima (tačke 1, 6. i 7. predloženog dnevnog reda), zajednički načelni pretres o Predlogu zakona o sudijama, Predlogu zakona o Visokom savetu sudstva (tačke 2. i 3. predloženog dnevnog reda), zajednički načelni pretres o Predlogu zakona o javnom tužilaštvu, Predlogu zakona o Državnom veću tužilaca (tačke 4. i 5. predloženog dnevnog reda), kao i zajednički načelni pretres o Predlogu zakona o izmenama i dopunama Zakona o osiguranju depozita, Predlogu zakona o izmeni i dopuni Zakona o Agenciji za osiguranje depozita i Predlogu zakona o izmenama i dopunama Zakona o stečaju i likvidaciji banaka i društava za osiguranje (tačke 9, 10. i 11. predloženog dnevnog reda). Da li narodni poslanik Vlatko Ratković želi reč? (Ne) Zahvaljujem. Stavljam na glasanje ovaj predlog. Zaključujem glasanje i saopštavam: za je glasalo 128, protiv –39, uzdržanih nema, nije glasalo 5, od prisutna 172 narodna poslanika. Narodna skupština je prihvatila ovaj predlog. Pošto smo se izjasnili o predlozima za stavljanje na dnevni red sednice akata po hitnom postupku, o predlogu za promenu redosleda razmatranja tačke dnevnog reda i o predlogu za spajanje rasprave, na osnovu člana 92. stav 3. Poslovnika Narodne skupštine, stavljam na glasanje Predlog dnevnog reda u celini. Zaključujem glasanje i saopštavam: za je glasalo 128, protiv –40, uzdržanih nema, nije glasalo 5, od prisutna 172 narodna poslanika. Konstatujem da je Narodna skupština utvrdila Dnevni red Treće sednice Drugog redovnog zasedanja Narodne skupštine Republike Srbije u 2008. godini, u celini. Molim službu da pripremi prečišćen tekst dnevnog reda. Dnevni red: S obzirom na to da je Narodna skupština utvrdila dnevni red Treće sednice Drugog redovnog zasedanja u 2008. godini, a pre nego što nastavimo rad, podsećam vas da je članom 199. Poslovnika Narodne skupštine predviđeno da se poslanička pitanja, po pravilu, postavljaju pošto Narodna skupština okonča rad o svim tačkama dnevnog reda. U skladu s tim, obaveštavam vas da će vreme za postavljanje poslaničkih pitanja biti po okončanju rada o svim tačkama dnevnog reda Treće sednice Drugog redovnog zasedanja Narodne skupštine u 2008. godini. Reč ima gospodin Samardžić, po Poslovniku. Izvolite.
Poštovani narodni poslanici, juče je grupa od 88 poslanika dala predlog da se u Skupštini raspravlja i da se izglasa nepoverenje Vladi. Taj predlog je dat blagovremeno.
Molim vas, gospodo poslanici, dozvolite da saslušamo gospodina Samardžića.
Potrebno je obaveštenje i objašnjenje tim povodom, jer smo se pozvali na član Poslovnika po hitnom postupku i na 130. član Ustava Srbije, koji predviđa da se takva sednica mora održati odmah; prva naredna sednica mora da ima takvu tačku dnevnog reda i da se za najduže pet dana mora organizovati rasprava. Moje pitanje glasi – zašto to nije došlo na dnevni red po ovom prvom osnovu, po osnovu zahteva o hitnom postupku? Moramo to da raspravimo pre nego što utvrdimo dnevni red, jer ovo je ozbiljna inicijativa. Drugo, zanima nas kada će ova tačka dnevnog reda doći na skupštinsku raspravu.
Podsećam vas da je grupa od 86 narodnih poslanika, 4. novembra 2008. godine, podnela predlog za izglasavanje nepoverenja Vladi. Obaveštavam vas da će ovaj predlog biti uvršćen u dnevni red prve naredne sednice Narodne skupštine, po okončanju Treće sednice Drugog redovnog zasedanja Narodne skupštine u 2008. godini, pri čemu će biti ispoštovan rok predviđen članom 130. stav 2. Ustava Republike Srbije, koji kaže da ne može biti kraći od pet dana, i rokovi predviđeni članom 104. stav 1. Poslovnika Narodne skupštine, a to znači u roku do 15 dana. Reč ima gospodin Krasić. Izvolite.
Gospođo Đukić-Dejanović, nemojte da vam suflira Gordana Čomić kako treba da se primeni odredba Poslovnika i Ustava i nikako da vam to ne suflira Čedomir Jovanović. Sada ću da vas podsetim. Godine 2001, rekao je – vi niste birali Vladu, pa ne možete ni da tražite da se glasa o nepoverenju Vladi, pa je ovo pitanje došlo na preglasavanje, pa nije ušlo u dnevni red. Sada ste to oplemenili na jedan, stvarno, prekrasan način. Moram da vam skrenem pažnju na odredbu člana 130. stav 2. Ustava Republike Srbije. To možete da tumačite samo tako da kada narodni poslanici, njih 60 najmanje, sastave predlog da se glasa o nepoverenju Vladi, to po automatizmu postaje tačka dnevnog reda prve naredne sednice. U odnosu na juče, prva naredna sednica je ovo danas. Ima tu još jedna mala finesa koja štiti Vladu, ona glasi da se rasprava može otvoriti kada prođe pet dana, zato što je pet dana potrebno da Vlada razmotri predlog i, eventualno, kaže nešto u vezi s tim. To znači da ste u obavezi da u dnevni red uvrstite ovu tačku dnevnog reda, a rasprava o toj tački može biti za šest, sedam, osam dana, i da to završimo. Bolje na vreme, jer kako su se oni nameračili, pripremaju Kosovo i Metohiju, evo, već se raduju i ovi drugi, ko zna šta će da smisle sve. Moramo ovo da zaustavimo. Od neosnovanih predloga za izglasavanje nepoverenja Vladi, Vladu štiti Ustav, tako što ista grupa poslanika mora da čeka najmanje 180 dana da bi ponovila predlog. To je potpuno jasno. To smo milion puta ponovili s ove govornice u ovoj zgradi, i prilikom donošenja novog ustava, i uopšte; niko normalan ne želi da prihvati situaciju da od većine zavisi da li će ova tačka dnevnog reda da bude na dnevnom redu. Ovu tačku dnevnog reda je potpisao Ustav. Nismo se javljali na vreme, odnosno odmah na početku, da reklamiramo povredu Poslovnika, jer smatramo da poštujete Ustav i da Ustav, svojom snagom i automatizmom, nalaže da kažete – za ovo smo glasali da uđe u dnevni red, ali obaveštavam vas, po Ustavu, kao prvu tačku moram da stavim razmatranje Predloga o izglasavanju nepoverenja Vladi Borisa Tadića, Cvetkovića, ne znam, nekoj vladi. Napravili ste tešku povredu Poslovnika, a s obzirom na posledice koje mogu da nastupe zbog toga, moguće je da se radi i o krivičnom delu.
Reč ima gospodin Samardžić, po Poslovniku. Izvolite.
Današnja sednica je ta prva naredna sednica, po članu 130. Ustava. Nema razloga da se stvar odlaže za drugu narednu sednicu. Po Ustavu je izričito određeno da je to prva naredna sednica. Juče je predlog dat, blagovremeno, i trebalo bi danas da se nađe na dnevnom redu, po imperativu člana 130. samog Ustava. Nama je jasno zbog čega se pokušava odložiti ova rasprava. Pokušava se odložiti skupštinska rasprava o onome što Vlada čini u vezi sa Kosovom i Metohijom i u vezi sa stacioniranjem Euleksa na KiM. Ona je, po svoj prilici, to učinila na nepriličan, taj novi način, i ova skupština ima pravo da otvori raspravu, ali ne samo da ima pravo, nego ima poslovnički i ustavni osnov za to. Mi sada o tome raspravljamo. Nismo hteli da ulazimo u samu stvar zašto kršite Ustav, ali red je da kažemo i zašto to činite. To činite da se ovde ne bi razgovaralo o onome što Vlada čini da Euleks prošvercuje na KiM. To se radi već dva meseca, a ova skupština nema priliku ni reči o tome da kaže. Vi ste dva puta skinuli s dnevnog reda Rezoluciju koju ste sami stavljali na dnevni red, zato što ste hteli da izbegnete skupštinsku raspravu o KiM-u, posebno o Euleksu. Sada, kada je izvesno da takve rasprave neće biti i da neće biti takve rezolucije, i kada opozicija koristi još jedino moguće sredstvo da otvori takvu raspravu, a to je glasanje o nepoverenju Vladi, i kada Vlada, zapravo, skupštinsko rukovodstvo mora da stavi to na dnevni red po članu 130. Ustava, izmišljaju se novi razlozi, krši se Ustav, pa se kaže – ne na narednoj sednici, nego na drugoj narednoj sednici. Ovo je ta naredna sednica, u odnosu na vreme kada je inicijativa data. Ona je data pre 24 časa, prema tome, molim vas, stavite ovo na dnevni red i otvorite raspravu. Ne bojte se, mi ćemo samo govoriti o tome, vi ćete lepo ćutati, zato što ste zaduženi da ćutite o toj stvari, ali ne možete zaustaviti skupštinsku raspravu o tome.
Gospodine Samardžiću, gospodine Krasiću, kao što znate, sednicu, čiji smo dnevni red upravo usvojili, sazvala sam 31. oktobra 2008. godine. Dakle, prva naredna sednica posle ove, koju sam sazvala 31. oktobra, sadržaće predloženu tačku dnevnog reda. Time nećemo kršiti ni Ustav, ni naš poslovnik. Naprotiv, potpuno sam svesna potrebe i vaše želje da sugerirate to što ste učinili u vašem predlogu. Ispoštovaću i Ustav i Poslovnik, ali me vi terate da kršim i jedno i drugo. Nisam poslušala ni gospođu Čomić, ni bilo koga, prosto sam se pridržavala, pre svega, Ustava, a zatim i našeg poslovnika. Najpre gospodin Todorović.
Dirljivo je kako znate da tapšete. Kad god imate priliku, pokažite to. Dame i gospodo narodni poslanici, gospođo predsedavajuća, dobro došao vam je, vidim da ste radosni, nije to ništa sporno, znamo mi to. Uvek govorim da ljubav nikada ne može da se sakrije. Šta da se radi? Dame i gospodo narodni poslanici, gospođo predsedavajuća, meni ova rasprava liči na onu šalu koja je vezana za jedan deo našeg naroda koji nikako ne mogu da budu drugi, pa kada onaj u stroju kaže: "prvi", onaj drugi kaže: "ja do njega". Tako mi i ova sednica izgleda – do one sednice koja bi trebalo da bude prva. Ovo je, gospođo predsedavajuća, prva sednica, a ne sednica do nje. Tu ne bi trebalo puno da se ubeđujemo. Vi možete da tumačite kako god hoćete i šta god hoćete, ali ono što je ovde osnovno, pogledajte hitan postupak, član 161, da vam ne čitam kompletan stav 1, gde se kaže iz kojih razloga može da bude zakon po hitnom postupku, pa se kaže: kad može da se ugrozi život, zdravlje ljudi, bezbednost zemlje i rad organa i organizacija. Stvarno ne mogu da razumem da vama ovo što se dešava sa KiM-om nije razlog da se uvrsti u raspravu zahtev 86 narodnih poslanika. Vi mislite da ćete, ovakvom gimnastikom da izbegnete da se to pitanje stavi na dnevni red, uraditi ono što je očigledno da radite svo ovo vreme. Sada se pokazuje da je sve ovo što ste radili, od vaših najavljenih diplomatskih poteza, pridobijanja država da u UN glasaju za Rezoluciju, u stvari, bila igra koju igrate zajedno s Amerikancima. Vama je to bio cilj, samo da pokažete da, kao, nešto radite, a, suštinski, ništa niste uradili, samo ste omogućili da se za sve ovo vreme sprovodi plan Martija Ahtisarija od strane EU, i to sa Misijom Euleks, koja je potpuno protivzakonita, mimo Povelje UN-a, mimo Rezolucije koja se uspostavlja na KiM-u, da bi u skladu sa planom Martija Ahtisarija omogućila Kosovu i Metohiji da uspostavi organe koji će dovesti Kosovo do nezavisne države.
Vreme.
To je osnovni problem, što treba poslanici da iznesu pred građane Srbije. Znam da je vama potpuno svejedno. Nezavisno Kosovo je za Borisa Tadića bilo već 2007. godine, u januaru mesecu.
Vreme, gospodine Todoroviću.
Ne može Srbija i ne mogu građani Srbije da zaborave njegovu izjavu u predizbornoj kampanji – da je nezavisnost KiM-a realnost. Ovo je bila samo igra koja vam je poslužila kako biste prevarili građane Srbije. Zato, gospođo predsedavajuća, trebalo je da inicijativu poslanika o pitanju poverenja Vladi uvrstite na ovu sednicu.
Gospodine Todoroviću, čak i kada bih poslušala vas i prekršila Ustav, i kada bismo danas i sutra efikasno radili i završili ovaj dnevni red, pa došla na dnevni red ta tačka, to ne bi bilo pre pet dana. Dakle, ne bih mogla uopšte tu tačku da otvorim pet dana pre nego što je prošlo od njenog podnošenja. Prema tome, zna se šta je prva naredna sednica; to je prva sednica koju zakazujem od 3. novembra, tj. od juče, od momenta kada ste podneli predlog. Htela bih samo da vas informišem ko se sve javio po Poslovniku, da biste znali redosled: Nataša Jovanović, Aleksandra Janković, Nikolić Zoran, Spasojević Srđan, Gordana Pop-Lazić, Dragan Šormaz, Krasić Zoran, Zoran Šami, Todorović Dragan.
Samo mala napomena, gospođo predsedniče, i vama i zameniku sekretara. U Srbiji smo, nismo u Nemačkoj, na Zapadu, ime, pa prezime, zamolila bih vas. Znači, narodni poslanik Nataša Jovanović, pa onda redom. Dakle, mi imamo situaciju u kojoj je u Narodnoj skupštini jasno profilisana opoziciona politička scena. Nju čine SRS, DSS i NS. Mi smo, kao odgovorni ljudi, zabrinuti za sudbinu naše države i naroda na KiM-u, a zbog činjenice da se vode tajni pregovori Borisa Tadića, Amerike i zapadnih sila o razmeštanju tzv. Euleks misije, koje je, nažalost, u toku, jer je, i po samom intervjuu koji je dao predsednik Misije, razmešteno preko 2000 onih koji su produkt plana Martija Ahtisarija na području naše južne pokrajine, pa smo došli u situaciju, gospođo predsedniče, da sada moramo da ovde usaglašavamo i dajemo vam argumente, po onoj narodnoj: "Nije šija, nego vrat". Poslovnik Narodne skupštine je, da bi građani Srbije znali, napisan pre donošenja mitrovdanskog Ustava, pre dve godine. Kao što Ustav u članu 130. ne poznaje krajnji rok, a Poslovnik, koji je niži akt, poznaje i kaže: najkasnije 15 dana, tako se i u Ustavu kaže da se to pitanje razmatra najranije posle pet dana. Pošto ste vi, a čujem i takve komentare, zakazali već sednicu, mi smo danas tek odlučivali o tome šta će da bude na dnevnom redu. Vaša je bila volja, očigledno, vidim da već pravite neke računice, pa gospodin Mićunović kaže da je to neozbiljno, "oni stavljaju na dnevni red nešto, a nemaju 126". Otkud vi znate, gospodine Mićunoviću, možda mi vas, kao odgovornog čoveka, ako ste zabrinuti za sudbinu KiM-a, ubedimo u to da i vi prihvatite ove razloge o kojima je govorio gospodin Samardžić, koji je ovlašćen ispred grupe poslanika da obrazloži ovaj naš predlog? Znači, ovo je Parlament. Kako vi unapred možete da znate šta će da se stvori, koja većina ovde? Ako ste vi svi ljudi koji kažete "da, mi poštujemo Ustav, mi brinemo za državu, mi brinemo za KiM", šta će vam veći razlog od toga da glasate za nepoverenje Vladi, u kojoj, naravno, po diktatu Borisa Tadića, ministar inostranih poslova daje i ovakve izjave. Zašto moram da čitam, a ne čitam već 17 godina taj časopis, "Vreme", mislim da 2000 ili 3000 ljudi u Srbiji to čita, pitanje je koliki je tiraž? Sada treba da čitam "Vreme" i da vidim šta je u intervjuu "Vremenu" izjavio Vuk Jeremić u pogledu razmeštanja Misije Euleks.
Vreme.
Završavam. On kaže, to znači da se snalazi na takav način, a mi ne možemo da raspravljamo o tome, da će pregovori o rekonfiguraciji međunarodnog prisustva na Kosovu biti završeni ili prihvatanjem uslova Srbije ili blokadom u Savetu bezbednosti UN-a. Koji su to uslovi Srbije, ko je njega ovlastio da uopšte izlazi kao ministar inostranih poslova sa nečim što nije iz Ustava, iz Rezolucije 1244, nije državna politika Srbije? Vi kažete: "Hipotetički, možemo da završimo danas ili sutra sednicu". Gospođo Đukić-Dejanović, vi ćete, koliko znam i kakav je dogovor sa šefovima poslaničkih grupa, za 15 minuta da prekinete zasedanje i da nastavak zakažete za utorak. Zar to nije dovoljan razlog da je prošlo i više od tih pet dana koji su obavezujući, ali ne za stavljanje na dnevni red, nego za raspravu o tom pitanju?! To je apsolutno jasno. Znači, to ne želite, a mi ćemo, pošto je opozicioni politički blok od SRS-a, DSS-a i NS-a jasno profilisan u zaštiti državnih i nacionalnih interesa, što skorijim obaranjem ove, pre svega,nenarodne Vlade, koja ne vodi računa, da učinimo sve da vas nateramo da poštujete Ustav, da poštujete Poslovnik i da građani dobiju na vanrednim izborima Vladu koja će da štiti interese naših sunarodnika na KiM-u. Hvala vam.
Gospođa Aleksandra Janković.
Čl. 225. i 226. Molim predsednicu da nas informiše da li se čeka zakazana sednica Saveta bezbednosti UN-a za 7. decembar, pa da onda, zavisno od signala koji dobijete, može da se u Srpskoj skupštini raspravlja o Kosovu i Metohiji? Ova vlada, od svog formiranja, od 7. jula 2008, daje pozitivne signale zapadnim centrima moći, Briselu i Vašingtonu, a nikako da u Skupštini pokrene raspravu o statusu KiM-a. Uostalom, u dva predloga rezolucije koje je podnela Vlada sistematski je izostavljen stav o Euleksu. Sistematski, dakle, ne slučajno. Pitanje je, šta mi čekamo? Čekali smo, verovatno, da vidimo rezultate američkih izbora, evo, fino je pobedio Obama i sada je pitanje šta dalje čekamo. Da li čekamo Godoa, ili čekamo da se praktično sprovede legalizacija misije koja je već u pokrajini južno od Ibra? Ako noću možemo da raspravljamo o svemu i svačemu, kao neka vampirska organizacija, ako Vlada vodi tajne pregovore i dopušta mogućnost angažovanja Euleksa, što je suprotno i Rezoluciji Saveta bezbednosti UN 1244 i Rezoluciji Narodne skupštine od 26. decembra 2007. godine, ako Vlada ne poštuje odluke Skupštine, da li mi treba da pljujemo po sebi, jer se pravimo da nismo odbacili Misiju EU u svrhu sprovođenja predloga Martija Ahtisarija? Ono što mi je posebno interesantno jeste kako se ponašaju ljudi iz vladajuće koalicije, iz DS-a, koji, kada ovo govorim, imaju verovatno neodložna druga posla, da vide kolike su cene gaća, čarapa i ostalog na kineskim pijacama, kao da govorim japanskim jezikom. O kom kršenju Ustava vi govorite? O onom koje su činile SAD i ''sjedinjene evropske države'' koje su priznale tzv. nezavisno Kosovo, o kršenju Ustava koji je... Gospodine Mićunoviću, vaše vreme je već isteklo, to je sigurno, naše dolazi. A drugo, neprilično je za čoveka vaših godina, inteligencije i obrazovanja da dobacujete jednoj dami. Nisam znala da ste dotle došli. Dakle, o kom kršenju Ustava vi govorite? O kršenju Ustava koje sprovodi učenik gospodina Mićunovića, osoba u ulozi predsednika Srbije, koji priča o podeli Kosova. Neverovatno je da predsednik jedne države priča o podeli Kosova. On podržava sve one koji su smatrali da je moguće uzeti 15% naše teritorije. Ono što imam za vas kao preporuku, vidim da i dalje Vladu uopšte ne interesuje, a ni poslanike iz ove ''semafor'' koalicije, ono što se govori, jeste da bar ne pomažete da nam ovi sa Zapada dalje odmažu.
Gospodin Zoran Nikolić. Nećete. Samo da vidim ko još nije odustao od prijavljenih. Gospodin Spasojević.
Dame i gospodo narodni poslanici, poštovani predsedavajući, potpuno je neočekivano da pozicija ne može ni da sasluša naše razloge; već posle dva-tri javljanja, vidite da se prepolovio ovaj deo pozicije. Dakle, kada se bilo šta o Kosovu pomene, oni nemaju strpljenja, već brže-bolje izlaze iz sale. Šta ćete, to je tako. Dakle, inicijativu je podnelo 86 poslanika, na osnovu člana 130. Ustava Republike Srbije i čl. 162. stav 3. i 203. stav 2. Poslovnika Narodne skupštine, odnosno predlog za izglasavanje nepoverenja Vladi Republike Srbije. Razlog je jasan, saradnja sa Euleksom je neprihvatljiva za podnosioce ove inicijative. Dakle, ovde se radi o teritoriji države. Pa, nema ništa svetije za jednu državu nego da brine o svojoj teritoriji. Gospođo predsedavajuća, danas je ovaj naš zahtev morao da se stavi kao tačka dnevnog reda. Ovo nije bilo kakav zahtev. Ovde je zahtev koji je životan, koji su vekovima naši narodi, tako trezveno, tako dostojanstveno, branili – teritorija države. Dakle, nema ništa preče od toga. Vi ste danas objedinili tačke dnevnog reda vezane za set zakona o pravosuđu. To je nešto što će tek 2010. godine da se primeni u ovoj državi. Dakle, dejstvo svega toga je za godinu, godinu i po dana. Zato još jedanput apelujem, stavite kao tačku dnevnog reda Predlog za izglasavanje nepoverenja Vladi Republike Srbije, a kada ćete tu tačku da počnete, to je opet vaša stvar, mada ste i po Ustavu i po Poslovniku dužni da to danas uradite. Još jedanput vas upozoravam da je korektno da ove naše zahteve prihvatite, jer smo od letos imali rezoluciju koju je potpisalo 108 narodnih poslanika, a stavili ste je pod tepih. Ovaj predlog za izglasavanje nepoverenja Vladi opet pokušavate da stavite pod tepih. Gospodo narodni poslanici, obaveštavam građane Srbije da je ovakvo ponašanje Vlade neprihvatljivo. Hvala.
Narodni poslaniče, predlog će biti uvršten u dnevni red prve naredne sednice po okončanju ove za koju smo usvojili dnevni red. Datum ne može da se kaže, zbog toga što ne znamo da li će sednica biti gotova do 19, da li će predlog poslanika biti uvršten u dnevni red. Biće sednice na osnovu zahteva da se raspravlja i glasa o nepoverenju Vladi. Reč ima narodna poslanica Gordana Pop-Lazić, želi da govori o povredi Poslovnika, pa narodni poslanik Dragan Šormaz.
Poštovane kolege narodni poslanici, želela sam da vas upozorim da niste u pravu kada niste omogućili narodnim poslanicima da se izjasne o tome da li treba ovu tačku dnevnog reda staviti na dnevni red današnje sednice. Pravo da vam kažem, očekivala sam da ćete to uraditi. Zašto? Iz razloga što je Ustav apsolutno jasan. Doduše, naš poslovnik nismo stigli da usaglasimo s Ustavom, ali član 130. je potpuno jasan i mi smo na osnovu tog člana i člana 131. tražili da se to uvrsti u dnevni red današnje sednice. Ovo, svakako, jeste prva naredna sednica. Zašto se traži rok od najmanje pet dana za razmatranje, a ne za uvršćivanje? Zato da bi se Vlada pripremila, da joj damo neki rok da se pripremi za tu raspravu. Da smo danas to uvrstili u dnevni red, čak, stavili kao prvu tačku dnevnog reda, kao što smo tražili, mi bismo u utorak, dakle, za pet dana, imali raspravu. Mogla je to da bude treća tačka dnevnog reda, da, recimo, poslanička većina tako odluči, pa da joj damo rok još pet dana, pa da to bude za deset dana. To je moralo da se nađe na dnevnom redu. Međutim, vi to ne želite. Zašto? Opet idemo korak iza onih koji o našim sudbinama odlučuju. U ponedeljak, mislim, ili u utorak, na Savetu bezbednosti će se raspravljati o Kosovu. Kakvu smo mi poruku poslali? Poruku da nismo, čak, našli za shodno ni da razmatramo Rezoluciju vezanu za KiM koja je ovde bila podneta. Sada smo hteli da predupredimo taj događaj, da otvorimo raspravu o tome. Možda Vlada ne bi pala. Verovatno ne bi ni pala, ali bi bila ograničena i malo bismo joj stegli kravatu oko vratu da pazi šta radi. Danas u novinama piše da Aleksandar Ivanko, portparol UNMIK-a, izjavljuje da je izaslanik UN-a Endrju Lendli već danima u Beogradu, gde sa zvaničnicima Vlade Srbije razgovara o šest tačaka iz predloga rekonfiguracije UNMIK-a koji je letos predložio generalni sekretar Ujedinjenih nacija. Šef UNMIK-a Lamberto Zanieri je bio u Beogradu i vratio se u Prištinu u ponedeljak nanoć, a Endrju Lendli je još uvek u Beogradu. Dakle, vidite da smo u pravu. Iza naših leđa, Vlada Srbije vodi nekakvu politiku vezanu za Kosovo i Metohiju, za šta nema mandat. Ona jeste ovlašćena po Ustavu da vodi spoljnu politiku, ali u granicama u kojima joj mi to omogućimo. Kad god mislimo da oni rade nešto što treba da rade, mi, naprosto, moramo da je pozovemo ovde da položi račune narodnim poslanicima, odnosno građanima Srbije. Zašto vi to onemogućavate, zaista, ne znam. Ne umete da čitate Ustav, očigledno. Razmatranje i stavljanje tačke na dnevni red nije jedno te isto, ništa ne biste povredili da smo danas doneli takvu odluku. Vlada bi se spremila za utorak i mogli bismo da otvorimo tu raspravu. Hvala lepo.
Predlog za raspravu o nepoverenju će, u skladu s Poslovnikom i Ustavom, biti na sednici koja sledi posle okončanja ove, treće, za koju smo izglasali dnevni red. Narodni poslanik Dragan Šormaz želi da govori o povredi Poslovnika. Posle njega narodni poslanik Zoran Krasić. Narodni poslanik Dragan Šormaz nije trenutno u sali, reč ima narodni poslanik Zoran Krasić, a posle njega narodni poslanik Zoran Šami.
Gospođo Čomić, napravili ste veliku grešku, gde ste dali pogrešnu pouku gospođi Slavici Đukić-Dejanović, a to ste samo vi uradili, i niko drugi, u to sam apsolutno siguran. Sada ću da vam objasnim šta ste to uradili, zašto ste to uradili i da vam odam jednu malu tajnu ''velikih majstora kuhinje''. O čemu se radi? Ustav je potpuno jasan, samo što vama nije jasno šta je prva naredna sednica. Da li je to nešto što je faktički moguće i izvesno, ili je to nešto što je imaginarno. Ja tumačim da vi prvu narednu sednicu tumačite kao nešto imaginarno, kao Đekna – moguće, ali se ne zna kad. Po vašem tumačenju je moguće da do Đurđevdana ne bude nijedne sednice i da ovo nikada ne bude na dnevnom redu. Da biste učinili nešto dobro, da vašu pažnju usmerimo ka tome da treba da se poštuje Ustav i zakon, mi smo u ovaj propratni akt i ovaj predlog ubacili i član 161. Poslovnika, to je hitan postupak. Po toj odredbi Poslovnika, uslov jeste 24 časa pre sednice. Ovaj predlog je zaveden u pisarnici u 11,45 časova juče, znači, 24 časa pre. Vi niste čak ni tom varijantom hteli da idete, da stavite na glasanje u skladu sa članom 90. Poslovnika Narodne skupštine. Odmah da vam kažem, to bi bio pogrešan put, jer je Ustav iznad. Ustav kaže – prva naredna sednica. U odnosu na juče, prva naredna sednica je ova koja se otvorila u 12 časova, jer je teoretski bilo moguće, a vidite da smo napravili grešku, na to moram da vam skrenem pažnju, mogli smo još malo da podnesemo amandmana, pa bi se ova prethodna sednica završila za pet dana, pa, od ove vaše inicijative da prva naredna bude danas, ona bi, faktički, morala da se odloži za sledeću nedelju. Kako biste onda tumačili odredbu Ustava? Šta je onda prva naredna sednica? Vi ne možete ovo da opravdate ničim, osim jednim nasiljem, pre svega, vas i gospođe Đukić-Dejanović, a ovi ljudi ovde su dužni da ćute da ne dobiju kijavicu. Kakve će biti posledice ovoga, to je tema o kojoj ćemo da pričamo, ali vi nama ne dozvoljavate da pričamo, jer, jednostavno, ne dozvoljavate da se po Ustavu formira dnevni red. Napravili ste tešku povredu Poslovnika, i vi i gospođa Slavica Đukić-Dejanović, znam kakvo stereotipno objašnjenje možete da date. Unapred vas obaveštavam da objašnjenje koje budete dali nije u skladu s Ustavom i zakonom, te ću tražiti da se u danu za glasanje Narodna skupština o tome izjasni, a kada krenete da radite po ovom dnevnom redu, verovatno ćemo na svakih pola sata da ponovo reklamiramo povredu Poslovnika i da opet ne budemo zadovoljni vašim objašnjenjem, kako biste u danu za glasanje barem jedno 700 puta glasali o tome da li je izvršena povreda Poslovnika.
Pošto ste naveli samo član 161, pretpostavljam da se na povredu tog člana odnosi vaša želja da govorite o povredi Poslovnika. Naravno da će se glasati. Nije povređen Poslovnik, a predlog 86 poslanika, rasprava o nepoverenju, biće na narednoj sednici po okončanju ove treće sednice, koja je u toku, s usvojenim dnevnim redom. Takve sednice će biti odmah nakon zaključenja. Ako se ova sednica završi do 19 časova, čak će biti poštovan i rok od 15 dana. Reč povodom povrede Poslovnika dobija Zoran Šami, a posle njega narodna poslanica Marina Raguš.
Gospođo predsedavajuća, dame i gospodo poslanici, povređen je Poslovnik, ali još više od toga, povređen je Ustav. U članu 130. stav 2. Ustava Republike Srbije piše, bukvalno, sledeće: ''Predlog za glasanje o nepoverenju Vladi ili pojedinom članu Vlade Narodna skupština razmatra na prvoj narednoj sednici, a najranije pet dana po podnošenju predloga. Nakon okončanja rasprave, pristupa se glasanju o predlogu''. Prva naredna sednica od trenutka kada je zahtev predat je ova sednica. Dakle, morao se na ovoj sednici staviti predlog 86 poslanika i da se Skupština izjasni hoće li ili neće da ga uvrsti u dnevni red. To je prvo. Drugo, kao što je rekla gospođa Pop-Lazić, čini mi se, ovo što piše u Ustavu, prirodna je stvar da ne može za pola sata Vlada da pripremi svoje obrazloženje i daje joj se najmanje pet dana vremena. Prema tome, ovo je trebalo da uvrstimo u dnevni red, ne bismo mogli da raspravljamo pre, čini mi se, nedelje, ili ponedeljka. Ne, ne, juče je predato, to je bio utorak, pet dana, to znači, u ponedeljak, verovatno. Ali, u redu, mogli bismo da raspravljamo u utorak, sredu, četvrtak, kad god. Nije morala da bude to prva tačka, mogla je da bude peta tačka, mogla je da bude čak i poslednja tačka, o tome rešava skupštinska većina, u krajnjoj liniji, nismo ni mi zainteresovani da Vlada dođe ovde nespremna. Neka se spremi, neka odgovori na argumente koji će ovde biti izneti. Pri tom, ne bih sada da otvaram suštinu priče, a suština, mnogi su ovde to i pomenuli, jeste da je stvar, nažalost, urgentna. Kažem, nažalost je urgentna, jer se radi o nečemu što se, bojim se, po ovu državu neće dobro završiti. Dakle, nesumnjivo je da je prekršen Ustav, potpuno je nesumnjivo. Moram da kažem još jedan komentar, bojim se da se čini medveđa usluga Vladi, jer mi ovo ponašanje vladajuće većine liči na ono dečje – ''mama, niko nije razbio prozor''. Prozor je, nažalost, razbijen i mi o tome treba ovde da pričamo. Hvala.
Narodni poslaniče, u skladu s Ustavom i s Poslovnikom, predlog za raspravu o nepoverenju biće na dnevnom redu sednice koja će biti zakazana odmah po okončanju ove treće sednice, za koju smo usvojili dnevni red, tako da će biti rasprave i prilike da i poslanici koji pokreću inicijativu i Vlada koja će biti pripremljena za tu sednicu odmere argumente. Reč ima narodna poslanica Marina Raguš, a posle nje narodni poslanik Dejan Mirović.
Dame i gospodo narodni poslanici, javljam se na osnovu člana 104. Poslovnika o radu Narodne skupštine Srbije. Ovde je svaka priča o proceduri potpuno izlišna, zato što svedočimo svi o totalnoj derogaciji svih demokratskih načela u državi Srbiji. To javnost treba da zna. Gospodar je gospodin Boris Tadić. U državi Srbiji, pokušano je da opozicija bude razbijena zbog razmeštanja Euleksa, u državi Srbiji, dame i gospodo, a na prvom mestu, ovom prilikom se obraćam javnosti i svima onima koji dalje razmišljaju o tome šta su nacionalni interesi, svako se pravo stornira. Ovde je, dakle, direktno, na potezu američka okupacija. Sinoć smo imali prilike da slušamo o fantastičnoj pobedi Baraka Obame, o još fantastičnijem predlogu – gospodina Bajdena za potpredsednika buduće Američke vlade. Braćo i sestre i svi koji nas slušaju, treba da znate da u Srbiju Amerika dolazi otvoreno, s obe noge. Jedan od najvažnijih delova američke spoljne politike jeste njihovo učešće u Euleksu na celoj teritoriji KiM-a. To se znalo još u maju 2008. godine, ali se od svih vas i od svih nas, apsolutno, krilo. Svaka ozbiljna rasprava izmeštala se iz legitimnih institucija i prebacivala iza zatvorenih vrata. Gospodin Rupel je rekao – da, Euleks će biti u maju 2008. godine razmešten na celoj teritoriji KiM-a, samo se sada raspravlja o pravnoj prirodi ove misije. Šef Euleksa je rekao za albansku redakciju BBC: "Gospodo, meni ne treba saglasnost Saveta bezbednosti, ovo je tehnička misija za celu teritoriju KiM-a". Gospodin Vuk Jeremić, koji je u maju 2008. godine govorio – nema prenošenja nadležnosti sa UN-a na Euleks, šta sada govori? Dakle, ovde treba otvoreno reći javnosti, koja nas sluša - narednih dana bićete svedoci potpune okupacije Borisa Tadića, potpune okupacije nove američke administracije, ono što smo upozoravali poslednjih desetak dana, da Euleks s Amerikancima nama znači jednu veliku nedoumicu, jer kakva je to misija ukoliko 80 Amerikanaca učestvuje u njoj. Dakle, ono o čemu bi trebalo ovde da se priča i o čemu će se pričati, nisu prekršena ustavna načela i članovi Poslovnika. U Srbiji je demokratija ubijena i ubija se svakim danom. Mene neće iznenaditi, izvinjavam se što prekoračujem vreme, samo da završim misao, za sve poslanike opozicije koji su tražili hitni postupak danas – da sutra budu zatvoreni u nekim tamnim ćelijama u Srbiji, samo zato što su prepoznali umišljaj Amerike, Borisa Tadića i svih onih koji sarađuju na potpunom otimanju KiM-a. I, to je prava istina, dame i gospodo.
Predlog poslanika za raspravu o poverenju biće uvršćen u dnevni red prve sednice nakon okončanja ove treće, za koju smo usvojili dnevni red. Sigurna sam da će svi poslanici u dobrom zdravlju prisustvovati toj sednici.
Dame i gospodo, na osnovu čl. 225. i 226. Poslovnika, u skladu sa članom 8. Ustava, u kome se navodi da je teritorija Republike Srbije jedinstvena i nedeljiva, i člana 182. Ustava, u kome se navodi da je u sastavu Republike Srbije AP KiM, tražim obaveštenje povodom izjave portparola Visokog predstavnika EU za spoljnu politiku i bezbednost, u kojoj se kaže: "Solanini savetnici redovno putuju na relaciji Brisel-Beograd. Euleks ima šefa misije, tim stručnjaka, a ovim pitanjem se bave i diplomate". Diplomata Štefan Lene je prošle nedelje bio na razgovorima u Beogradu. Interesuje me da li je Štefan Lene glavni pregovarač u vezi s raspoređivanjem nelegalne misije Euleks na KiM-u? Opšte je poznato da je upravo Štefan Lene bio jedan od autora tzv Ahtisarijevog plana. Takođe, tražim obaveštenje i povodom izjave portparola Havijera Solane –da se raspoređivanje Euleksa očekuje do kraja decembra, na osnovu dokumenata EU, pod nazivom ''Zajednička akcija". Podsećam, upravo u tom dokumentu EU piše: "Cilj Euleksa je da pomogne kosovskim vlastima, pravosudnim vlastima i službama za sprovođenje zakona u napredovanju ka tome da postanu samoodržive". Dame i gospodo, kada se sagleda ovaj kontekst, jasno je da se nešto dešava. Pitanje je samo ko je promenio stav u vezi sa KiM-om, Havijer Solana i Štefan Lene, pod pritiskom naših vlasti, ili naše vlasti, usled pritiska predstavnika EU za spoljnu politiku? Zato je potrebno da imamo tačnu informaciju o pregovorima u vezi s Euleksom. Zato je potrebno da što pre imamo raspravu o ovom važnom pitanju. Zahvaljujem.
Molim službu da stenogram izlaganja narodnog poslanika Dejana Mirovića uputi Ministarstvu za KiM. Reč ima narodni poslanik Milan Avramović. Želi da govori o povredi Poslovnika i dobija reč na osnovu člana 100. stav 1. Posle njega, narodni poslanik Paja Momčilov.
Dame i gospodo narodni poslanici, građani Srbije, pozvao sam se na čl. 225. i 226, tražim obaveštenje, pošto juče nisam dobio odgovor. Hteo sam da govorim pred predsednicom Parlamenta, ali pošto ona nije tu, u međuvremenu ste se rotirali, moram da postavim pitanje – zbog čega zahtev za mišljenje Međunarodnom sudu pravde nije upućen po hitnom postupku? Da li je neupućivanje po hitnom postupku razlog da se o zahtevu Srbije razmatra za par godina? Da li je, u međuvremenu, zadatak koji ste dobili iz DS-a mogućnost da stvorite u Republičkom parlamentu uslove da se ne raspravlja o primeni plana Martija Ahtisarija, kako bi se formirali lokalni organi, Misijom Euleks, na KiM-u i pripremili organi koji će biti druga strana u ovoj raspravi u Međunarodnom sudu? Ako postoji jedna strana koja je podnela zahtev, i ako postoji druga strana, dolazi se do razmatranja. Da li je odgovor za to što hitnost postupka nije uvršćena u ovaj zahtev ova sednica danas, nepoštovanje Ustava, nepoštovanje poslanika, nepoštovanje Poslovnika o radu? Ukupno 108 narodnih poslanika je podnelo zahtev za razmatranje najbitnijeg pitanja u Srbiji u ovom trenutku. Vi to ignorišete. Da li se s političkog, sada prešlo na pravni teren, pa čekate da pravni teren kaže – znate, moramo da uvrstimo i primedbe druge strane, koja treba u međuvremenu da se formira, a vi im dajete legitimnost da se formiraju, i onda da nam daju negativno rešenje, koje je neobavezujuće, na koje ćete se vi, s ove strane sale, prvi pozvati i reći, tobože – Međunarodni sud je tako odlučio, mi se s tim moramo pomiriti?! Da li je to legalnost postupka? Da li je to legalnost nepoštovanja sustava? Da li je to nelegalnost odricanja od svoje teritorije? Hvala vam što ste danas ovim glasanjem pokazali građanima Srbije, i kada dobacujete iz klupe poslanicima koji ovom pitanju daju veliku težinu, svoje pravo lice, ali je žalosno što nećete izaći za ovu govornicu i reći pozadinu svega, da ste spremni na Išingerov predlog, da ste spremni na predloge podeljene Nemačke, da pregovarate oko toga, ako već o tome niste doneli zajedničko rešenje. Tražim odgovor u pisanom obliku, kako bih mogao kasnije to ponovo da komentarišem. Hvala.
Narodni poslaniče, molim vas da ostanete za govornicom i da zbog stenograma kažete tačno od koga vam treba objašnjenje, pošto nisam razumela na koga se odnosi vaš zahtev. Molim vas da se vratite, neuobičajeno je, zbog stenograma mi je važno da kažete tačno od koga tražite objašnjenje i o čemu, zahtev za hitan postupak, kome? Izvinite zbog vraćanja, ali je važno zbog stenograma.
Postoji jedna praksa, izvinite zbog vremena, ali kada navedemo instituciju, prepiska traje više od 15 dana i onda, na kraju, ta institucija kaže – mi nismo nadležni, iako jesu. Od nadležnih organa tražim odgovor, i od predsednice Parlamenta, zbog čega Međunarodnom sudu predlog nije išao po hitnom postupku?
Izvinite za ponovljeni zahtev, ali uvidom u stenogram ćete videti da nije uspelo da se razume. Dakle, molim da se izlaganje narodnog poslanika uputi po zahtevu na koji je tražio odgovor i objašnjenje u ponovljenom izlaganju. Reč ima narodni poslanik Paja Momčilov. Želi da govori o povredi Poslovnika i dobija reč na osnovu člana 100. stav 1.
Dame i gospodo narodni poslanici, poštovani građani Srbije, već su prethodnici iz SRS-a, kao i kolege iz DSS-a, ovde ukazali na nešto što je eklatantno kršenje Ustava i Poslovnika. Pošto vi uvek tražite da se precizno poslanik izjasni o tome koji se članovi Poslovnika krše, krši se, praktično, čitava šesta glava našeg poslovnika, a dajem vam čl. 82, 83, 84, 85, pa da ih ne bih citirao, pošto su dugi, vi nađite gde je ta povreda iz ovoga što ću reći. Naime, o čemu se radi? Ne bih možda ni izašao da po stoti put ponavljam nešto što je notorna činjenica i istina, nego, pored toga što kršite Ustav, Poslovnik, vi kršite i elementarnu logiku i nas ovde pravite, stvarno, nedostojnim ljudskog bića kad nam dajete takva nesuvisla obaveštenja. Jasno je da je 5. novembra, u 11,45 časova, grupa od 86 poslanika pokrenula inicijativu da se uvrsti rasprava o poverenju Vladi u skupštinsku debatu. Sad vi nama govorite da juče, 5. novembra, ova današnja, 3. sednica nije bila naredna. Vi ste pobrkali i sednicu sa tačkom dnevnog reda. Nama je rekla predsednica Skupštine, kad je obrazlagala – ja sam sednicu sazvala 31. Nemamo ništa protiv što ste sazvali 31, ona je opet naredna sednica i ne može 5. novembra da bude nikako drugačije nazvana nego narednom sednicom. Vi sad nama kažete – na narednoj sednici, nekoj, to će biti ispoštovano. Ustav nam je jasno rekao, mora se raspravljati na narednoj sednici, a ovo što se vi sad uhvatite tih pet dana, kad će biti, kad neće, da li može, da li ne može, to apsolutno nije važno. Na kraju krajeva, moglo je da bude uvršteno u dnevni red ove sednice, možda, i kao peta tačka dnevnog reda. To je moglo da se uradi. Prema tome, nemojte, molim vas, da nas ovde pravite ludim. Mi nismo nenormalni. Mi jasno znamo da je 5. novembra 3, današnja sednica, naredna, i bila je, i nemamo ništa protiv toga. Imamo protiv toga što niste uvrstili u dnevni red, a bili ste dužni po ovim tačkama koje sam vam citirao, i ovu tačku dnevnog reda. Samo sam toliko hteo. Gospođo Čomić, ako budete i dalje od nas pravili imbecile, moraćemo da se javljamo.
Molim službu koja vodi stenogram da napravi ispravku, jer je narodni poslanik u izlaganju omaškom rekao da je zahtev podnet 5. novembra, a ne 4, čime njegovo izlaganje gubi smisao. Ja i Skupština smo razumeli da je 4, naravno. Predlog za raspravu o nepoverenju Vladi biće na sednici koja je će biti zakazana, datumski samo. Naravno, ona je, praktično, već zakazana, jer je mora biti, odmah po okončanju 3. sednice, ove na kojoj se sad nalazimo i za koju je usvojen dnevni red. Reč ima narodni poslanik Momir Marković, želi da govori o povredi Poslovnika.
Dame i gospodo narodni poslanici, reklamiram povredu člana 104. Poslovnika, jer je dostojanstvo ovog visokog doma ugroženo, ne samo da je povređeno, nego je i ugroženo ovakvim ponašanjem vladajuće nomenklature. Da je kojim slučajem Vuk Karadžić poginuo mlad, onda ne bismo mogli da imamo ni pravopis, ni ćirilicu, ni srpski jezik, a ni one dve njegove – čitaj kao što je napisano a piši kao što govoriš. Ovde u Ustavu, koji ste, takođe, grubo prekršili, u članu 130, nedvosmisleno stoji – predlog za glasanje o nepoverenju Vladi ili o pojedinom članu Vlade. Dakle, mi smo mogli da glasamo samo da Ivica Dačić bude smenjen, da bude smenjen ministar inostranih poslova, jer je najupleteniji u ovu aferu oko otimanja Kosova i Metohije, dakle, Narodna skupština razmatra na prvoj sednici, a najranije pet dana po podnošenju predloga. Znači, najranije pet dana, a danas je počela sednica, u utorak će se nastaviti. To je sasvim dovoljno, pet dana je prošlo, da se Vlada spremi, da eventualno proradi savest kod njih, pa da neki od njih podnesu ostavku zbog veleizdaje itd. Međutim, ovo je nesuvislo objašnjenje – biće razmatrana na narednoj sednici. Pa, ovo je naredna sednica, gospođo predsedavajuća. Nemojte više da nam solite pamet nekom narednom, koja će, eventualno, možda jednom biti zakazana kad se ova završi. Šta ako se krene po Poslovniku, pa se ne završi ova još dva meseca? Dame i gospodo narodni poslanici, razumem nervozu ''žute'' koalicije, razumem i tu tremu, dobili su novog gazdu, pa ne znaju kako da se prema njemu ponašaju. Da vas oslobodim, ljudi, neće Obama da vas postrojava, za vas je zadužen Manter, za vas i za G17, za ove tzv. naprednjake i za Socijalističku partiju; kod njega ćete vi na kolenima da klečite na kukuruzu, on će da vam određuje kad će Euleks i kakav će Euleks da vam uvede na Kosovu, a vi ćete da klimate glavom, kao što ste uvek i klimali, i završićete posao. Onda ćete doći nama ovde da kažete – eto, sad je to svršena stvar, mi tu ništa nismo mogli, uložili smo, ne znam kolike, napore. Suština je da je upravo pod vašim pokroviteljstvom Euleks došao na Kosovo i došao dotle na Kosovu i Metohiji.
U zakazivanju ove sednice, a i u obraćanju predsednice Narodne skupštine, objašnjeno je da će, u skladu s Ustavom i Poslovnikom, rasprava o izglasavanju nepoverenja Vladi biti na sednici po okončanju ove treće, za koju smo usvojili dnevni red. Nema povrede člana 104, ali, narodni poslaniče, u vašem obraćanju i izlaganju, s imenovanjem članova poslaničkih grupa, ima omalovažavanja, ima nepoštovanja narodnih poslanika, omalovažavanja Narodne skupštine. Molim vas da se uzdržite od takvih izraza za govornicom Narodne skupštine i da svako svoje sledeće izlaganje samerite s odredbama Poslovnika, naročito člana 104, o tome na koji način se ophodimo jedni prema drugima. Uvidom u stenogram vašeg izlaganja, možete videti na koji način ste se obratili poslanicima G 17, DS-a. Dakle, to je neprimereno. Molim vas da razmislite malo o tome do sledećeg javljanja. Narodni poslanik Marina Raguš ima reč.
Verovatno bi trebalo sada da se pozovem na član 104, ali isto tako i na čl. 225. i 226. Trudiću se da ono što sledi bude podnošljivo za poslanike vladajuće koalicije, ali ono što je najuvredljivije jeste da u ovakvim istorijskim momentima slušamo obrazloženja kojima pokušavate da branite neodbranjivo. Voleli bismo da govorimo o demokratskoj vladavini, o vladavini prava, o proceduri, poštovanju najvišeg zakonodavnog akta koji uređuje sve odnose u ovoj državi, ali, naprosto, vi nam to ne dozvoljavate, vi ste nam sve argumente izvukli iz ruku. Zaista bismo voleli da nemamo argumente da narod u Srbiji upozoravamo da pred njim jeste priznanje nezavisnosti KiM-a od strane Srpske vlade, da pred njim jeste izmeštanje Vojvodine iz celovite teritorije Srbije, da pred njim jeste užasna finansijska kriza. Gospođo Čomić, zaista smo imali najbolju, civilizovanu nameru da o tome govorimo i raspravljamo, da otvorimo politički dijalog u okviru institucije sistema. To je bila naša želja i to smo pokušali više puta da napravimo, ali bezuspešno. Daću vam još jedan primer. Potpuno je neprihvatljivo da mi već mesec dana govorimo o užasnom derogiranju osnovnih ljudskih prava naroda u Srbiji, da čovek koji pokušava kroz institucije sistema da izbori svoje pravo i na dostojanstvo i na rad, to ne može, zato što se izvršna vlast oglušava na presudu Vrhovnog suda Srbije. To je tek jedan od primera. Mi, kao poslanici, ne dobijamo objašnjenje iz personalnog odeljenja Ministarstva odbrane već mesec dana. Šest meseci jedan čovek u Srbiji, ali to je samo jedan eklatantan primer, ne može da se izbori za svoje pravo u okviru institucije sistema. U situaciji smo da je nama sistem urušen, da ovde ne postoji vladavina prava, da nema političkog dijaloga, a vi pričate o vređanju poslanika vladajuće većine. Nikome s ove strane ne pada na pamet da se na bilo koji ružan način odnosi prema kolegama koji, takođe, imaju svoje živote, svoje dostojanstvo, svoje porodice, svoje prijatelje. Ovde želimo da otvorimo dijalog – zašto se osnovno demokratsko načelo stornira? Nama to nije jasno. Nije nam jasno kako se tako ozbiljna rasprava izmešta iz Skupštine Srbije, najvišeg doma. Nije nam jasno kako to gospodin Mićunović, koji je ipak ovde bio uzor demokratije, promovisanja demokratskih načela, nije samoinicijativno pozvao ministra spoljnih poslova da odgovori na pitanje poslanika opozicije, na osnovu koje platforme, na osnove koje rezolucije je tako drastično promenjen stav? To je ono što ovde pokušavamo danima da utvrdimo. Nama se to ne dozvoljava. Složićete se, gospođo Čomić, očekujem odgovor i od vas, takođe, ovo je jedino mesto gde mi u okviru institucije sistema želimo da raspravljamo. Mi nismo na ulici, želimo da kažemo narodu, da ponudimo konkretna rešenja. Izražavamo strah, izražavamo bojazan i to je naše opravdano i legitimno pravo. Ono što vas molimo, to je – nemojte nam oduzimati to pravo, tako što ćete vređati naše dostojanstvo nebranjivim objašnjenjima. Izvinjavam se, završavam misao, izvinjavam se što koristim malo više vremena, trudiću se da se to ne ponavlja, ali ovo je jasna volja, zapravo se o Euleksu i o vrlo važnim stvarima, uz prisustvo svih članova Vlade, ne priča u Skupštini. To je dovoljan odgovor. Svako obrazloženje je dovoljan odgovor za sve one ljude koji nas prate. Hvala vam i oprostite još jednom na prekoračenju.
Sednica na kojoj će biti rasprave o nepoverenju Vladi će biti nakon okončanja ove sednice, a s vama mogu samo da se složim da nam je dijalog neophodan i da taj dijalog može da bude započet već poslednjom tačkom, odnosno nakon poslednje tačke sednice za koju smo usvojili dnevni red, jer smo dobili obaveštenje da će biti poslaničkih pitanja. Smatramo da je ta tačka – poslanička pitanja – odličan uvod za sednicu na kojoj će, odmah posle toga, biti rasprave o nepoverenju Vladi. Reč ima narodni poslanik Zoran Krasić, a posle njega narodni poslanik Paja Momčilov. Narodni poslanik Zoran Krasić želi da govori o povredi Poslovnika i dobija reč na osnovu člana 100. stav 1.
Retko kad se pozivam na član 104, ali sad moram da se pozovem na član 104. Poslovnika Narodne skupštine, jer mislim da je prevršena svaka moguća mera i sve ono što bi moglo da bude odraz neke tolerantnosti. Umesto da raspravljamo o onome što je suština i zbog čega smo u Narodnoj skupštini, treba da se bavimo nečim što se uči u zabavištu. Sad nas neko ovde ubeđuje da smo mogli da podnesemo zahtev da se ovo uvrsti u dnevni red bivše sednice, protekle sednice, kao da postoji neka razlika između naredne, sledeće ili iduće sednice. Ali, nije to razlog što sam se javio i nemam nameru da se nadmudrujem oko toga, pošto je ta odluka već doneta. Ovde se zabranjuje da neko kaže bilo šta povodom utvrđenog dnevnog reda, povodom utvrđivanja dnevnog reda. Mogli su i za 25 zakona da spoje raspravu, hitno je, kada su u pitanju zakoni koji treba da se primene od 1. januara 2010. godine. Samo da vas podsetim, mesecima je Boris Tadić sa DS-om blokirao raspravu o KiM-u, a za to vreme njegov Bogdanović i Tačijev Bogdanović je vodio razgovore i pregovore povodom Euleksa. Isto smo slušali opravdanje, kao i sada – budite tolerantni, budite fini, budite mazni, krećemo sa dijalogom. Ne želim sa vama da vodim dijalog. Želim da vodim dijalog sa građanima Republike Srbije. Da li će biti tri, da li pet, uopšte nije bitno. Možete da dobijete i 99%, ali šta vredi kad neće biti Srbije? Vodite računa, oni se zadržavaju na nekim procentima, šta će ''Pres'', ''Blic'' da objave. Kad ste krenuli s velikom popularnošću preko novina, državu ste skroz upropastili. Mi smo na putu da nećemo imati državu. Nijednu odluku koju je donela Narodna skupština Boris Tadić nije poštovao, ne poštuje ni Ustav, ništa ne poštuje. Ponaša se kao dahija. Onda izmisli nešto tako. Koliko njega obavezuje Ustav? Koliko Tomislava Nikolića zakletva? Sedne u svoju ergelu, čita zakletvu, ode u svoju kolibu, čita svoju zakletvu, broji pare, i on je mazan, fin, nova srpska desnica. Gde? Gde vi želite da vršite vlast? Vaša vlast počinje i završava se u ovoj skupštini. Na ulici nemate nikakvu vlast, imate haos. Vama je ispod časti da idete na KiM, vama je ispod časti da pričate o tome, i ja vas shvatam, ali priznajte. Danas vam je ispod časti da pričate o KiM-u, sutra će biti o Vojvodini, prekosutra razmislite. Dokle će tako da ide? Neću više da se javljam po Poslovniku. Javnost u Srbiji je videla na koji sve način može da se opravda nešto što ne može nikako da se opravda. Tu pesmu slušamo već mesecima – nisu se sklopili uslovi za rezoluciju, a oni tajno pregovaraju. Sad se nisu stvorili uslovi za ovo, a videćete za koji dan, biće zakon o ratifikaciji sporazuma koji je Boris Tadić potpisao s Amerikancima, da svi potencijali Vojske Srbije mogu da se stave na raspolaganje SAD-u. O čemu mi pričamo? Kakav dijalog? Ne želim s vama da vodim dijalog, jer u tom dijalogu bi trebalo da budem saučesnik s vama, a ja želim da se distanciram od vas. Želim da se distanciram, moram da se distanciram. Zašto? Jer oni koji su glasali za SRS, nisu glasali za to, a vi otimajte.
Nema povrede člana 104. Utvrđivanje dnevnog reda, glasanje o dnevnom redu je proteklo u skladu s poslovničkim odredbama za ovu treću sednicu koja je u toku, a tako će biti i za onu posle nje, koja će biti zakazana, da bi na dnevnom redu bila rasprava o nepoverenju Vladi Republike Srbije. Što se tiče dijaloga, on nije povezan s povredom člana 104, ali dijaloga u ovoj skupštini mora biti, to je očigledno. Narodni poslanik Paja Momčilov želi da govori o povredi Poslovnika, pa narodni poslanik Dragan Šormaz.
Dame i gospodo narodni poslanici, reklamiram član 104. Jasno mi je da će odgovor biti da nema povrede, a evo, ja opet, kao lekar, moram da kažem zbog čega ukazujem na povredu upravo tog člana. Vidite, kada mi s pacijentima određene kategorije imamo posla, onda moramo da utvrdimo njihovu orijentisanost u vremenu, prostoru i prema ličnostima. Ta orijentacija prema vremenu ovde je vrlo problematična za vođstvo ove naše skupštine. Ne mislim da su poštovane kolege iz opozicije bilo šta krive za ovakvo stanje i ovakva događanja. Ovde, isključivo, krivicu snosi rukovodstvo naše, i to treba otvoreno da kažemo. Hvala vam što ste me ispravili, 4. novembra, ako uzmemo taj datum, naredna sednica, sazvala se ona pre tri ili dve godine, ili dva dana pre, bila je upravo ova koja je sazvana 31. oktobra i na koju vi niste, kukavički, uvrstili u dnevni red ovu tačku koju mi predlažemo, a to je rasprava o Vladi povodom vođenja politike na KiM-u. To je činjenica i zbog toga vi, zbog te vaše neorijentisanosti u vremenu, i hoćete nas da ubedite da je to u redu. Mi zahtevamo da se ovde poštuje naše dostojanstvo i vi nam to ne možete osporiti. Zašto je kukavički ne staviti ovu tačku dnevnog reda? Mi bismo mogli da diskutujemo, ne zbog toga što će Vlada pasti, imate vi još tu većinu, ali vam ne odgovara tema. Tema je ono što vama jako smeta, jer tabu tema je raspravljati o KiM-u, o rešenjima koja se tamo nameću, nasilno, mimo obećanja koja ste davali na predizbornim mitinzima, i onda smo tu gde smo. Sasvim je jasno ko će od ovoga da trpi. Trpeće samo naši građani koji žive i dalje na KiM-u. To je ono što je sramota. Da ne govorim u prazno i da to nisu prazne reči, dokaz je Rezolucija koju niste u stanju i ne smete da ovde stavite na raspravu, bojeći se kritika i bojeći se, upravo, onoga za šta ste se spremili da uradite. Za ono što ste se spremili da uradite, nemamo razloga da ne verujemo da je izdaja nacionalnih i državnih interesa Srbije. To je suština ovoga i, gospođo Čomić, molim vas, nemojte da nam govorite – naredna sednica je zakazana. Uvidom u stenogram, to ste meni kazali, pogledajte. Ona nije zakazana. Mi nismo dobili nikakav papir, a ovo što vi pričate o budućnosti, e, tako su pričali u neko vreme da će rađati pamuk u boji na drvetu, na konoplji, samo ako nastavimo da budemo u režimu, sada, verovatno, Borisa Tadića.
Molim službu Narodne skupštine da ispravi u izlaganju narodnog poslanika Paje Momčilova 31.novembar, izrečen omaškom. Naravno, narodni poslanik kaže da ima pravo na grešku, ali 31. novembar ne postoji. Vaše izlaganje gubi smisao ako ne kažem da se unese ispravka, a mora to neko da kaže da bi u stenogramu pisalo ono što ste sigurno mislili, 31. oktobar. Niko ne može stenogram da ispravlja po svojoj volji. Slušamo se, znamo svi da je omaška i imamo pravo na omaške. Samo hoću da u stenogramu koji se čita i kada svi naši mandati prođu stoji 31. oktobar. Da li ste to hteli da kažete? Nema povrede Poslovnika. Sednica za koju, eventualno, izražavate bojazan da je neće biti, biće zakazana, po obaveštenju predsednice Narodne skupštine, odmah po okončanju ove treće sednice za koju smo utvrdili dnevni red. Reč ima narodni poslanik Dragan Šormaz, želi da govori o povredi Poslovnika.
Član 104. Mislio sam da ne govorim, javio sam se, pa odustao. Mislio sam da će vas drugi poslanici ubediti, ne verujem da ću ja. Koliko vidim, odluka je doneta tako kako je doneta. To govori kakav je vaš odnos prema državi. Ovde ne pričamo o povredi Poslovnika. Pričamo o povredi Ustava. Vi ste povredili Ustav. Kakav Poslovnik? To je onako još, usput. Nije početak sednice kada se ona sazove. Danas je bila prethodna sednica. Danas ste završili prethodnu sednicu, a pre 24 sata je dat ovaj predlog. Ovo je prva naredna. Podsećam vas, danas ste u petnaest do 11, pola jedanaest, završili prethodnu sednicu. Ovo je prva naredna i tu nema razgovora. To što Vlada nije dala mišljenje za koje ima rok od pet dana, kakve ima veze? Vi ste ovo mogli da stavite da bude poslednja tačka dnevnog reda i Vlada bi prekosutra, na sednici, mogla da da mišljenje, ako joj nije toliko bitno pitanje državnog suvereniteta i integriteta, ako joj nije toliko bitno pitanje KiM-a, da održi danas sednicu i da da mišljenje. Zar nije mogla Vlada to danas? Zar ne može Parlament od Vlade da traži da održi sednicu? Ministar je sluga naroda, a mi smo predstavnici naroda, pa oni nama treba ovde da služe i podnose račune, a ne obrnuto. Vi sve vreme od Skupštine hoćete da napravite servis Vlade koji će da štanca njihove bezvezne zakone koje nam ovde daju, i onaj, juče, katastrofalni rebalans budžeta, koji je dat za ovu zemlju. Kakve veze ima budžet za 2009. godinu, gde, takođe, kršite Ustav i zakone? Niste ga dostavili Parlamentu. Obraćam se Vladi. Kakve veze ima i budžet, ako mi nemamo državu? Sednica Saveta bezbednostije 11. Šta ako ovaj parlament ne da svoje mišljenje o pitanju koje tražimo – o Euleksu, pre 11? Šta će tamo da se dešava? Šta rade u tajnim pregovorima? Kako mi to hoćemo da dođu da nam kažu? Šta ako 11. Savet bezbednosti kaže – Euleks ide na Kosovo i sprovodi Ahtisarijev plan? Šta onda? Sinoć smo čuli da 7. neće biti sednica. Da li je bilo šta važnije od toga? Zakon o javnim nabavkama. Pa, vi ste 800 miliona više potrošili za prethodnih nekoliko meseci, Uprava za zajedničke poslove, nego što je predvideo budžet. Šta će Tužilaštvo da radi? Kako može Uprava za zajedničke poslove da potroši 800.000.000 dinara više od onoga što je budžet predvideo? Kakvu su to oni javnu nabavku sproveli? Šta su radili? Nikom ništa, i sada je i novi zakon o javnim nabavkama važniji od pitanja KiM-a. Privreda, akcije, hiljadu ljudi na ulici za par dana, koga je briga? Gde je Vlada? Nema je nigde. Idemo u Portugal i hajde da pričamo o setu zakona, zato što hoćemo u Evropsku uniju. Juče je predsednik Vlade rekao ono što DSS govori godinama, ne predsednik Vlade, nego predsednik države, mada je on i predsednik Vlade – važniji su standardi od faktičkog ulaska u Evropsku uniju. Došlo mu odozgo, gore. Kada se setio to da kaže? Tako će da bude, izgleda, i o ovom pitanju, samo da ne bude kasno. Mi želimo da zaštitimo državu, imamo pravo kao narodni poslanici, od neodgovorne vlasti. Molim vas nemojte više da nas obmanjujete. Kakve veze ima to što vi pričate o Poslovniku? Vi kršite Ustav, i to drugi put za sedam dana. Prvo budžet, sada ovo.
Narodni poslaniče, o povredama Ustava izjašnjavaju se institucije i ocenjuju institucije, koje to mogu učiniti i na inicijativu Narodne skupštine. Ne možemo se tokom sednice izjašnjavati o tome da li je ili nije povređen Ustav. Naravno da imamo svoje mišljenje, tako da nema povrede člana ovog poslovnika. Još jedanput ću, zarad jasnoće, ponoviti obaveštenje predsednice Narodne skupštine. Ona je obavestila da će predlog o izglasavanju nepoverenja Vladi biti uvršćen u dnevni red prve naredne sednice po okončanju Treće sednice Drugog redovnog zasedanja Narodne skupštine u 2008. godini, pri čemu će biti poštovani rokovi predviđeni članom 130. stav 2. Ustava Republike Srbije i rokovi predviđeni članom 204. stav 1. Poslovnika Narodne skupštine. Predsednica je, takođe, obavestila da će nakon rasprave o utvrđenim tačkama dnevnog reda biti i poslanička pitanja. To podrazumeva i aktivnost narodnih poslanika, kako većine, tako i opozicije, naravno, i prisustvo Vlade, što će biti uvod za održavanje sednice o kojoj je dala obaveštenje. Reč ima narodna poslanica Donka Banović. Želi da govori o povredi Poslovnika i dobija reč na osnovu člana 100. stav 1.
Poštovane kolege narodni poslanici, želim da se pridružim svojim kolegama koji su ovde protestovali i negodovali zbog toga što je rukovodstvo, odnosno predsedništvo ove skupštine, tj. organ koji rukovodi radom naše skupštine, prekršilo Ustav. Ja sam poslanik stranke koja je trenutno opozicija, ali mislim da svi poslanici doživljavaju ovaj dom kao svoj dom. Dakle, i poslanici iz stranaka koji čine vladajuću većinu, i poslanici koji su u strankama koje su trenutno u opoziciji. Vi na neki način nanosite štetu i kvarite ugled ove institucije. Kažete da u Ustavu stoji: "na prvoj narednoj sednici". Pre par sati je završena prethodna sednica. Osamdeset četiri poslanika je tražilo da se na narednu sednicu u dnevni red uvrsti tačka o izglasavanju nepoverenja ili, barem, razgovor o poverenju Vladi Republike Srbije. Gospođo Čomić, molim vas da svima nama objasnite šta za vas znače tri, ili četiri reči: "na prvoj narednoj sednici". Šta za vas znači reč: "naredna"? Da li je to sledeća? Kako ćete objasniti i poslanicima i građanima Srbije da ovo nije ta naredna i sledeća? Krijete se iza dela rečenice, koji kaže: "Vlada ima vremena pet dana da se spremi za raspravu o toj tački dnevnog reda". Znamo da je sledeća sednica u utorak, dakle, naredna sednica počinje tek za pet dana. Svi poslanici koji su ovde diskutovali rekli su da je moguće staviti ovu tačku, ne mora da bude prva, može da bude i poslednja. Dakle, mi Vladi ostavljamo, čak, 20 dana da se pripremi da sa narodnim poslanicima razgovara o tome šta ona radi. Poslanici su veoma zabrinuti, s pravom, jer smatraju da je suverenitet i teritorijalni integritet Srbije ugrožen, ne neradom ove vlade, nego radom. Iz medija čujemo da je gospodin Tadić postavio nekakva tri uslova da bi se razmestio Euleks. Odakle njemu pravo da smišlja uslove? Sa kim se on dogovorio? Šta ako se ti uslovi, po njegovom, ispune? Pretpostavljam da će nas za 10 dana obavestiti kako su ta tri famozna uslova ispunjena i kako se Euleks razmešta na Kosovu i Metohiji, a da Euleks, naravno, neće ugroziti Srbiju i Kosovo i Metohiju, pa će nas sve ubeđivati kako Euleks nije misija koja je napravljena i smišljena da sprovodi plan Martija Ahtisarija, a plan Martija Ahtisarija znači izgradnju nezavisnog Kosova. Molim vas da nam objasnite šta je to prva naredna sednica? Da li je to u januaru 2009. godine?
Molim službu Narodne skupštine da ispravi izlaganje narodne poslanice Donke Banović – nije podnet zahtev s potpisima 84, nego 86 narodnih poslanika, osim ako nemamo pismeni izveštaj da su neki poslanici povukli potpise, što ne verujem. Narodni poslanici dobacuju da je to jako bitno. Jeste bitno, pošto stenogrami predstavljaju dokumentaciju o našem radu. Ako je 86 poslanika podnelo inicijativu, onda jeste bitno da u stenogramu stoji da ih je bilo 86. To je osnovno poštovanje Poslovnika od strane predsedavajućeg, da vodi računa o tome da zapisi o našem radu budu tačni. Naredna sednica je sednica koja će datumski biti zakazana po okončanju ove koja je u toku i na njoj će na dnevnom redu, verovatno samo to, videćemo, to zavisi od svih nas, biti rasprava o izglasavanju nepoverenja Vladi Republike Srbije. Reč ima narodna poslanica Marina Raguš. Želi da govori o povredi Poslovnika.
Dame i gospodo, pozivam se na član 226. Poslovnika i tražim i obaveštenje i objašnjenje od resornog ministarstva, dakle, Ministarstva spoljnih poslova, a i od svih nadležnih, kako to da poslanici Skupštine Srbije, na osnovu pisanja "Koha ditore", saznaju sledeće. Tokom ove nedelje Kosovo će posetiti visoki predstavnici NATO-a, diplomatija vodećih zemalja EU, podseća list "Koha ditore" i navodi da prištinski zvaničnici ne isključuju mogućnost da je cilj tih poseta predstojeća sednica Saveta bezbednosti. Prištinski dnevnik podseća da se svi sastanci u Prištini dešavaju uoči sednice Saveta bezbednosti UN-a, na kojoj će biti predstavljen redovan izveštaj UNMIKA o stanju na Kosovu, a na kojoj bi moglo da se raspravlja i o statusu misije EU. Takođe, u Srbiji se nalazi britanski ministar spoljnih poslova, prema pisanju medija, mi to ne znamo na drugi način, gospodin Dejvid Milibant. Dakle, on je u poseti Beogradu i Prištini. Trebalo bi da razgovara s predsednikom i ministrom inostranih poslova Srbije, Borisom Tadićem i Vukom Jeremićem. Iz Britanske ambasade u Beogradu saopšteno je da će u centru pažnje biti razgovori o evropskoj budućnosti Srbije, unapređenju bilateralnih odnosa, naravno, i o Euleksu. Tražim objašnjenje – kako je ovo moguće, a da mi to saznajemo iz novina? Zbog javnosti, zašto je nama pitanje Kosova i Metohije izuzetno važno? Pre, otprilike, 10 dana, takođe smo čuli da je, pod pritiskom međunarodne zajednice, gospodina Vokera, Helen Ranta potpuno falsifikovala izveštaj o onome što se desilo u Račku. Račak je bio povod najbrutalnijeg pokazivanja totalitarizma Zapada, agresije na SRJ, koja je pokušavala da se bori protiv šiptarskih terorista. Postupci pred Haškim tribunalom protiv šiptarskih terorista propali su zato što su šiptarski teroristi pobili svedoke. Mi sada slušamo o trgovini organima nesrećnog srpskog življa. Kosovo i Metohija nam je značajno i zbog toga što jeste srce Srbije, zbog toga što su u martu popaljene najveće svetinje na teritoriji Kosova i Metohije. Zašto nam je još značajno? Zbog toga što se, izgleda, sprema da srpska strana, srpska kvislinška vlada, na jedan brutalan način, nažalost, prizna nezavisnost Kosova i Metohije. Euleks to jeste. Euleks jeste sprovođenje plana Martija Ahtisarija i to treba reći javnosti. Takođe, treba reći javnosti da u zemlji Srbiji, o Euleksu, od opozicije, raspravljaju samo poslanici SRS-a, DSS-a i NS-a, niko više. To je dovoljan odgovor.
Molim službu da stenogram izlaganja narodne poslanice Marine Raguš uputi Ministarstvu spoljnih poslova. Narodni poslanik Dragan Šormaz želi da govori o povredi Poslovnika i dobija reč na osnovu člana 100. stav 1.
Bitno je da li je 84, ili 86, ili 88. Bitno je da je više od 60, što predviđa Ustav, a nije bitno što se svi mi ovde pravimo. U predsedništvu Skupštine su, izgleda, neki iluzionisti, ovo nije naredna Skupština od juče, ne, ovo nije, nego ona tamo je naredna. Bitno je da zbog Poslovnika i stenograma budemo precizni, da ispravljamo poslanika. Vi vršite intervenciju, da ne ispadne da je Donka Banović rekla 84, nego da ispadne da je ona rekla 86, da žena nije pogrešila. Pa šta? A šta ako je jedan od tri uslova Borisa Tadića to da na onim džipovima po Kosovu piše, tamo gde su na severnom Kosovu, recimo, Zubin Potok, Leposavić, Mitrovica – UNMIK, a u ostalom delu Kosova – Euleks? To je jedini njegov uslov. Na primer, šta ako je to uslov, da kod Srba ne bude Euleks, da im ne bode oči, a u onim sredinama gde su albanci većina, da piše Euleks? Nije poenta u tome. Za mene su Uroševac i Prizren isto Srbija, koliko i Subotica, Beograd, Kragujevac, Zubin Potok, Mitrovica ili Štrpce. Možda za nekoga nije? Neka izađe neko iz skupštinske većine da kaže da nije. Euleks je neprihvatljiv na celoj teritoriji Srbije i Kosova, i tačka. To je odluka Skupštine iz decembra 2007. godine, kada je jedan od potpredsednika Vlade rekao predsedniku države i tadašnjem predsedniku Vlade: "Ko vam daje za pravo da kažete da nećemo koristiti Vojsku u odbrani Kosova". To je bilo pre manje od godinu dana.Šta se sada dešava, ljudi? O čemu se ovde radi? Kršite Ustav brutalno, dva puta za nekoliko dana: budžet i ova inicijativa poslanika. Ne vodite računa o građanima Srbije. "Livnica" Kikinda, Čačak, "Vital", 232 radnika su u jednom danu dobili otkaz, među kojima i bračni parovi. Toliko o socijalno odgovornoj Vladi i socijalnoj politici. Znači, bračni parovi, kompletna porodica je ostala bez prihoda. Barem o tome da se vodilo računa. Ne. Ko štiti te ljude – vi? Vidim, potrošite više novca za papire za Vladu nego što troši Stejt department u Americi. Ljudi, ovo je najvažnije moguće pitanje – da li imamo državu, ili nemamo državu? Euleks dolazi, možete da ga šminkate koliko god hoćete, dovodi policajce, dovodi sudije, dovodi tužioce, dovodi graničare. Šta će oni tamo ako ne da prave državu? Naravno da ih dovode, pošto su ovi koji su vlast na Kosovu u tim albanskim institucijama na Kosovu, ne znam ni ja, kriminalci. Kako oni da organizuju policiju? Po podrumima su završavali škole. Ko od njih da bude sudija, tužilac? Sada treba našminkati nešto da bi za Srbiju bilo prihvatljivo da nastavi evropske integracije. Sa čim da nastavimo, s kojom državom, s kojim granicama, ko će da nas primi? Da li želimo da idemo u takvoj situaciji? Jeste, gospodine Ružiću, četiri minuta, izvinjavam se što sam produžio minut, ali ako se nastavi ovako, javiću se još 50 puta danas.
Prilikom utvrđivanja dnevnog reda današnje sednice, kao i obaveštenja da će to ući u dnevni red sednice koja će biti zakazana odmah po okončanju ove, Treće sednice Drugog redovnog zasedanja, koja je u toku, nije prekršen nijedan član Poslovnika, sve je urađeno u skladu s Ustavom i u skladu s Poslovnikom. Nesporazum, koji očigledno imamo, oko toga što službu koja vodi stenogram zamolim da, zbog očigledne omaške, kaže da nije bilo 84 nego 86 poslanika, u ovom slučaju će, očigledno, ostati nesporazum. To je moja obaveza. Ako ne razumemo da je važno da tačan zapis ostane o nama i o našem radu, zbog čega zamolim službu da ispravi očiglednu omašku, i ako ne razumemo da stenografska služba nema pravo da samostalno ispravlja izlaganje, onda će to ostati nesporazum. Vaše je pravo da kažete da, zbog toga što intervenišem na ispravci u stenogramu, kršim Poslovnik Narodne skupštine. O tome može da se izjasni Narodna skupština, i to u danu za glasanje, koji će biti određen nakon okončanja ove treće sednice, a nakon koje će početi sednica na kojoj će biti predlog o izglasavanju nepoverenja Vladi Republike Srbije. Narodni poslanik Dobrislav Prelić želi da govori o povredi Poslovnika i dobija reč na osnovu člana 100. stav 1, pa narodni poslanik Branko Ružić.
Dame i gospodo narodni poslanici, gospođo Čomić, gospodin Krasić je pozvao građane Srbije da gledaju Skupštinu. Ovo je jedino mesto, ova govornica, gde opozicija u ovom parlamentu može da prezentuje građanima Srbije šta radi skupštinska većina. Čak je i gospođa Đukić-Dejanović, u par navrata, jednostavno, odgovorila poslanicima opozicije: "skupštinska većina ne misli tako". Danas se skupštinska većina skupila u sali zato što je bilo glasanje. To je jedina prilika kada možemo da vidimo poslanike skupštinske većine u sali. Kada su izašli poslanici opozicije da govore o nesumnjivo najvažnijem pitanju u Srbiji, oni su se sprdali, dobacivali, pa je jako dobro da građani Srbije to vide. Više je nego jasno da se Boris Tadić odrekao KiM-a. On nastavlja da izvršava zadatak koji su pred njega stavili SAD i pojedine zemlje EU. Kako i ovde, u Skupštini, vidite da je ovu inicijativu pokrenulo 86 poslanika? Zbog čega 86? Zbog toga što je gospodin Tadić video da mu skupštinska većina nije stabilna. Vidite da Nenad Čanak, malo-malo, pa iskoči, pa su tu nacionalne manjine, ali je zato tu da podrži lopovluk Tomislava Nikolića i krađu mandata SRS-a, koji mu je zlatna rezerva. Građanima Srbije, pre svega, građanima u ove četiri opštine gde su sada izbori: Rume, Vrnjačke Banje, Knjaževca i Prijepolja, uputio bih jednu poruku s ove govornice – građani ovih opština, nemojte da glasate za ovu izdajničku koaliciju. Videćete da će posle izbora, na sve moguće načine, pokušati da naprave vlast DS i Tomislav Nikolić. Glasajte za SRS, jer je samo SRS garant boljeg života u Srbiji i njen predsednik, prof dr Vojislav Šešelj. Gospođo Čomić, ako može obaveštenje od vas, ali da mi kažete iskreno šta mislite, a ne kako morate. Postavljam jedno pitanje i vama i skupštinskoj većini: kako sačuvati sve onima koji dolaze posle nas, a u spomen onih koji su nam sve ostavili i kojih više nema? Hvala vam.
Narodni poslaniče Dobrislave Preliću, radom, neprestanim radom i učenjem, znanjem. Najiskrenije vam to govorim, ne mogu iskrenije od ovoga. Nema povrede Poslovnika. Narodni poslanik Branko Ružić želi da govori o povredi Poslovnika.
Poštovana potpredsednice, poštovano predsedništvo, dame i gospodo narodni poslanici, pomenut sam ovde od strane jednog narodnog poslanika i koristim pravo na repliku, kao i to da ukažem na činjenicu da se već dva sata govori po Poslovniku, da inicijatori ovog akta koji se tiče rasprave o izglasavanju nepoverenja Vladi žele da nas ubede, kao legalisti, da mi kršimo Ustav, što, prosto, nije tačno. To i oni vrlo dobro znaju. Žele da nas ubede da mi izdajemo Kosovo. Setite se Fljore Brovine, setite se šiptarskih terorista, setite se te 2001. godine. Žele da nas ubede da možemo da se vratimo, nekim vremeplovom, u vreme pre 11. maja, što, opet, nije moguće. Ukoliko ronite toliko suze nad KiM-om, zašto niste preuzeli odgovornost, izbora ne bi ni bilo. Imali ste mandat, imali ste većinu. Vladu ste mogli da formirate upravo vi koji ste inicirali ovu raspravu. Međutim, to niste učinili. Dakle, prosto vas molim, gospođo predsedavajuća, da u skladu s Poslovnikom, imajući u vidu da je već prošlo 14 časova, omogućite i predstavnicima parlamentarne većine da se malo odmore od ovog zamarajućeg javljanja po Poslovniku od strane onih koji su inicirali raspravu o izglasavanju nepoverenja Vladi Republike Srbije. Inače, ta inicijativa je vrlo dobrodošla, bar što se tiče nas iz SPS-a. Jedva čekamo da, u skladu s procedurom koja je definisana Ustavom i Poslovnikom Narodne skupštine, krene ta rasprava na prvoj sledećoj sednici i da ukrstimo argumente. Naravno da je to obaveza i vas iz opozicije i nas iz parlamentarne većine da se argumentima borimo za ono što iniciramo. Vreme, podsećam vas, ne možemo da vratimo unazad. Zahvaljujem.
Narodni poslanik Slobodan Samardžić želi da govori o povredi Poslovnika i dobija reč na osnovu člana 100. stav 1. Posle njega je narodna poslanica Milica Vojić-Marković.
Ovo, gospodo poslanici, nije dovoljno ozbiljna rasprava o ovakvoj temi. Kao prvo, upozoriću gospođu potpredsednicu Skupštine na jednu moju omašku kada sam prvi put govorio, a ona me nije upozorila. Rekao sam da je 88 poslanika potpisalo, a potpisalo je 86 poslanika. Da se ispravi zbog stenograma. Dakle, da krenem od bitnog. Sada ću reći nešto nebitno. To je, dakle, činjenica da ova skupština ne raspravlja o Kosovu i Metohiji na osnovu svog dnevnog reda. Ona već tri-četiri meseca raspravlja zato što opozicija reklamira Poslovnik. To je na čast ovoj skupštini, tj. njenoj većini, koja daje ton radu Skupštine. Dakle, ovde je reč o članu 104. stav 1. Poslovnika – o čuvanju dostojanstva Skupštine. Ona mora da se bavi svojim pitanjem. Možda bismo mi ovu temu završili i pre dva meseca, možda i u julu, kada smo tražili raspravu povodom 108 potpisa poslanika za rezoluciju koju smo dali, ali vi to niste dali. Možda bismo mi usvojili nekakvu usaglašenu rezoluciju da smo imali normalnu raspravu dan-dva o toj stvari i možda ne bismo došli u iznudicu da tražimo raspravu o Kosovu povodom izglasavanja nepoverenja Vladi. Mi smo tome pribegli ne da bismo izglasali nepoverenje Vladi, mada nam je i to cilj, permanentan, znamo da je to nemoguće, da postoji većina koja je lojalna i verna Vladi, nego da bismo dobili vreme da raspravljamo o Kosovu i Metohiji. To je ono što je sramota za ovu skupštinu i što povređuje dostojanstvo ove skupštine. Molim vas da se uozbiljimo. Ovo su krajnje ozbiljne inicijative. Mi smo više puta o tome govorili, ne da bismo trošili vreme, nego da bismo nekako iskamčili vreme da ovoj javnosti kažemo o čemu se radi. Sramota je velika da se ova javnost obaveštava o razgovorima o Euleksu, koji su sudbinski za Kosovo i Metohiju, i o razgovoru o šest tačaka, ta tema nije sasvim jasna, iz stranih izvora. Mi nemamo direktne izvore obaveštavanja. Mi nemamo saopštenja Ministarstva spoljnih poslova, nemamo saopštenja Ministarstva za Kosovo i Metohiju. Nema saopštenja iz Vlade, iz kabineta predsednika Republike. Svi oni razgovaraju i pregovaraju o ovim stvarima. Mi se obaveštavamo iz "Koha ditore", što smo danas čuli, obaveštavamo se od Kristine Galjak, od Endrjua Lendlija, od nekih imena koje mi je teško i da izgovorim, i to tako što procuri u naše novine, što oni uredno prenesu nešto što je neko rekao, neki portparol Stejt departmenta ili Havijera Solane. Pogledajte samo u kakvu je sebe poziciju stavila ova skupština povodom Kosova i Metohije. Da je u julu otvorila raspravu o rezoluciji, kažem, možda ne bismo došli u ovakvu situaciju. Vidite, to je volja većine, parlamentarne, a ne manjine, ne opozicije. Mi samo tražimo vreme da raspravljamo. Ko zna koliko će ovo trajati. Mi se danas preganjamo šta je naredna sednica Skupštine. Molim vas, to je elementarni, zdrav razum, ako je juče podnet zahtev, a ta sednica nije počela, ta naredna, ona tek počinje za 24 sata, to je naredna sednica. Nas ovde potpredsednica Skupštine ubeđuje nekom kvazilogičkom gimnastikom da je naredna ona druga naredna. To nije bitno. Bitno je na šta je ovaj parlament spao povodom ovog pitanja, a mogao je da uštedi vreme i za ono do čega je većini stalo, da se mirno, pa, možda, i po ubrzanom postupku usvajaju ovi zakoni koji su potrebni za evropske integracije. Vi stalno nama spočitavate da pravimo opstrukciju. Vi pravite samoopstrukciju ne znajući to. Vi iz inata ili iz nekog naređenja nećete da dopustite da se u Skupštini raspravlja o Kosovu i Metohiji. To se ne radi tako. To se, zapravo, čini preko rezolucije ili preko zahteva, a mi smo danas počeli raspravu, ili za pet dana, o tome. Mi ćemo je, možda, početi, ili će se, nekim smicalicama na koje smo navikli, to ponovo odložiti. Mi to ne znamo. Ono što je elementarno, jeste da Skupština mora o tome da raspravlja i da građani Srbije moraju znati ko, gde i kako razgovara o razmeštanju Euleksa. Za Euleks je poznato šta mu je mandat, šta mu je cilj. Sve je to jasno. Jasno je, dakle, da još samo Srbija treba da legne na rudu. To se događa ovih dana. Mi o tome ne raspravljamo. Hoćemo raspravu i ništa više. Hvala.
Narodni poslaniče, nema povrede člana 104. Dakle, postoji samo jedan predlog 86 narodnih poslanika, a to je Predlog za izglasavanje nepoverenja Vladi. U jednom sam potpuno saglasna s vama, da ovo nije rasprava. Vi ste ovde izneli podatak da vi i nećete izglasavanje nepoverenja Vladi, nego raspravu o Kosovu i Metohiji. Molim službu da dostavi narodnom poslaniku Slobodanu Samardžiću stenogram njegovog izlaganja. Dakle, rekli ste da je vama namera da se govori o Kosovu i Metohiji, jer znate da nemate većinu da bi se izglasalo nepoverenje Vladi i da je omalovažavanje Narodne skupštine što se kroz povrede Poslovnika mora raspravljati o Kosovu i Metohiji. Moja obaveza je da vodim računa o tome da se Poslovnik ne povredi ni u jednom svom članu. Mogu samo da ponovim da je podnet zahtev, odnosno predlog za izglasavanje nepoverenja Vladi. Niko nije imao ovde ni predlog rezolucije o Kosovu i Metohiji, ni predlog za bilo kakvu raspravu o Kosovu i Metohiji ili o Euleksu, kako ne bi bilo zabune o tome na šta se pozivamo kada govorimo o omalovažavanju Narodne skupštine i članu 104, koji nije povređen. Reč ima narodna poslanica Milica Vojić-Marković, želi da govori o povredi Poslovnika i dobija reč na osnovu člana 100. stav 1.
Poštovana gospođo predsedavajuća, dame i gospodo poslanici, pozivam se na član 104. Poslovnika, povreda dostojanstva Skupštine, i tražim da se o tome izjasni Skupština, a ne da mi potpredsednica svaki put tumači šta sam htela. Prosto, povređen je Poslovnik u članu 104, zato što ako se više puta izgovori nešto što je nejasno i neistinito, to ne postaje jasno i istinito, nego samo više puta izgovoreno nejasno i neistinito. Sada ću da se osvrnem na ono zbog čega sam se, u stvari, javila. Poslanik gospođa Donka Banović je rekla da je 84 poslanika potpisalo predlog za stavljanje na dnevni red tačke o poverenju, odnosno izglasavanju nepoverenja Vladi. Strašno je pogrešila. Sudeći prema tome koliko je puta potpredsednica iznela tu pogrešku, izgleda da je to neverovatno važna činjenica, da li je 84 ili 86 poslanika. S obzirom na to da je njena omaška bila da je ovaj predlog potpisalo 86 poslanika, DSS će, kao parlamentarna stranka, ozbiljno porazgovarati sa svojim poslanikom, da vidimo zbog čega je došlo do te greške. Pitam se, ko će i na koji način ozbiljno porazgovarati s onima koji neće da razgovaraju o izdaji svoje zemlje, s onima koji 15% svoje teritorije prodaju i stavljaju u fini celofan, da nam objasne kako je Euleks nešto što je jako dobro za našu zemlju, a ne nešto što je potpisivanje prodaje svoje zemlje. S nekima, naravno, samo što mi o tome ništa ne znamo, rekli bi oni. Ono što je isto tako važno, jeste da ovaj dom, koji je najvažniji u ovoj državi, dobija informacije o prodaji 15% svoje teritorije iz medija, čitajući novine, od stranih izvora, a ne od onih koji ne govore istinu kada ih novinaripitaju o tome. Predsednik kaže – on ne pregovara o dolasku Euleksa, ministar kaže da ne pregovara, potpredsednici kažu – oni ne pregovaraju o tome, ministar za KiM, takođe, ne pregovara. Ako čitate medije, ako gledate televiziju, vidite da strani izvori tvrde da oni pregovaraju s našim predstavnicima vlasti o tome. Pitanje je, dakle, ko nas laže. Nijedan od naših predstavnika vlasti ne reče tim stranim izvorima – nije istina. Dakle, istina je. Važno je za naše građane da se o tome na taj način ne govori. Ne bih komentarisala dalje ono što mi kao poslanici doživljavamo, dakle, ono što jeste najvažnije u ovom trenutku za ovu zemlju, a to je izdaja ove zemlje, tako što Euleks dovodimo na Kosovo. Ne bih komentarisala to što se rasprava ne vodi ovde. To je skaradno, to je sramota, to je kršenje svih elementarnih zakona i Ustava. Ne znam da li je pod tačkom razno postavljanje pitanja, da li na ovaj način kršimo Poslovnik, ili ga ne kršimo. Pričamo o Kosovu, to je sramota, to mora da bude prva i jedina tačka na dnevnom redu o kome raspravljamo. Ne bih komentarisala ono što je izneo ovde onaj umorni poslanik, koji bi da se odmori i da priprema argumente za ono što radi. Hvala vam.
Narodna poslanice, ja sam jednom, nakon izlaganja narodne poslanice Donke Banović, zamolila da se napravi ispravka u stenogramu, jednom. Nakon toga je narodni poslanik Dragan Šormaz tražio povredu Poslovnika, smatrajući da je nevažno šta piše u stenogramu i šta je ko rekao. Tada sam odgovorila zašto moram da kažem, tačnosti radi, da se ne radi o 84, nego 86 poslanika, ništa više, i ništa manje. To je rutinska poslovnička obaveza, koju ću uraditi svaki put kada čujem da je omaškom iznet podatak koji nije u skladu s činjenicama ili koji obesmišljava izlaganje narodnog poslanika. Zašto da ostane u stenogramu nepostojeći datum ili nepostojeći broj, ništa više i ništa manje? Da li se još neko javio da govori? (Da) Reč ima narodni poslanik Dragan Šormaz, želi da govori o povredi Poslovnika i dobija reč na osnovu člana 100. stav 1.
Ponovo vidim da umorni poslanici ne mogu da izdrže, iako smo mi iz opozicije pričali pre neko veče do 12,15 i u petak do pola jedan. Znam da sam u ponedeljak završio, tj. u utorak ujutru, raspravu, pa nisam umoran. Kad je u pitanju KiM, nisam umoran i neću da spavam uopšte, dok ne padnem. Nisam kao mlađani poslanik SPS-a, da budem umoran. Znači, da vidimo ko koga, u stvari, zaluđuje sve vreme. Evo sad, dok mi ovde raspravljamo, Solana je govorio pred Spoljnopolitičkim odborom Evropskog parlamenta. Evo šta kaže čovek, izvinjavam se gledaocima što moram ovako, ali, u prilog diskusiji, čitam s naših vesti, znači, ''Monda'' – ključni prioritet EU je razmeštanje Euleksa i očekujemo to razmeštanje širom Kosova u decembru. Pazite sad ovo, ministar Jeremić kaže da se vodi razgovor samo sa Ban Ki Munom, a pazite šta kaže Solana – vodimo veoma intenzivan dijalog sa Beogradom o Euleksu, a u isto vreme tražimo način da približimo Srbiju EU. U istoj raspravi, Doris Pak, legendarni šef delegacije Evropskog parlamenta za jugoistočnu Evropu, gde mi spadamo, kaže ovako – nameravamo da s Euleksom radimo u interesu svih ljudi koji tamo žive, u prvom redu, kosovskih Srba. To je sprovođenje u delo plana Martija Ahtisarija i onoga što stoji u Ustavu Kosova. Šta ima više da pričamo? I kaže, u Srbiji će ovih dana, nadajmo se, biti nađen modus vivendi, doduše, ona kaže da se nada, kako bi Misija Euleks mogla da počne da radi. Misija je neophodna jer je pravosudni sistem na Kosovu zaista propao. Ljudi pričaju, evo, malopre rekoh, kako da ne dođe Euleks kad ne mogu Albanci, kako oni dole da naprave sudove, tužilaštva, policiju. Znači, procene su, i to svi znamo, pre svega, Stejt departmenta, koji onda uslužno to da Evropskoj uniji da radi, da je na Kosovu potrebno još pet godina da se uspostavi država na svakom kvadratnom santimetru, država u pravom smislu te reči, ali ako Srbija ne pravi probleme i ako im pomogne EU, pošto oni nemaju kapacitet iznutra da naprave državu, jer su kriminalci. Pre neki dan ih je uhvatila policija kako prebacuju drogu preko granice. Znači, tamo se zna šta je, proizvodi se u Avganistanu droga, gde je 70.000 NATO vojnika, a preko Kosova se, gde je 16.000 NATO vojnika, distribuira EU, koja ima tri miliona zavisnika, ne korisnika, nego zavisnika, ko zna koliko ima korisnika. To je biznis i naravno da je Avganistan prvi priznao Kosovo. Sada, kad imamo čitavu ovu situaciju, ljudi nam otvoreno kažu da o tome ne treba da raspravljamo u Parlamentu, jer ne znamo da li je ovo naredna, ili ona tamo naredna sednica. To je prva stvar. Drugo, 11. je sasvim sigurno sednica Saveta bezbednosti. Da li ćemo do mi do 11. uopšte da nastavimo ovu sednicu, da li ćemo da je završimo? Šta ako odjednom prestane da bude umoran mlađani poslanik SPS-a, pa izađe za govornicu, pa počne – pravosudni zakoni, javne nabavke, pa to treba doterati u red, pa mi dočekamo 15, 20. novembar, pa onda tek naredna sednica, dok se on opet umori? Šta onda? A, 11. se, recimo, donese neka odluka koja nije u interesu Srbije. Pa, zar ne mora pre 11? Pa, zar nije logično da se pre 11. izjasni Parlament o tom pitanju, da zna Vlada šta dalje da radi, ne predsednik Republike, on me ne interesuje. Znači, Vlada mora da zna šta da radi po tom pitanju.
Za danas završavamo rad i sednicu nastavljamo 11. novembra, u 10 časova. Zahvaljujem narodnim poslanicima.